Nu Si Ta Aƒemedɔ Wɔwɔ Le Vevie\nNyɔ! | No. 3 2017\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Greenlandic Gujarati Haitian Creole Hebrew Hiligaynon Hindi Hmong (Ɣi) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Macua Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Tsonga Turkish Twi Ukrainian Vietnamese Waray-Waray Wolaita Xhosa Yoruba Zulu\nNU SI AKPE ÐE ƑOMEWO ŊU | VIHEHE\nLe ƒome aɖewo me la, wokpɔa mɔ be ɖeviwo nakpe asi ɖe aƒemedɔwo ŋu eye wowɔa esia kple dzidzɔ. Le ƒome bubu aɖewo hã mea dzilawo medina be ɖeviwo nawɔ aƒemedɔ o eye edzɔa dzi na ɖeviawo hã be yewomewɔa aƒemedɔwo o.\nNumekulawo de dzesii be yevudukɔ aɖewo koŋ me ye kuxi sia le be ɖeviwo mekpea asi ɖe aƒemedɔwo ŋu o, gake woɖea vi tso wo me ya. Dzila aɖe si ŋkɔe nye Steven gblɔ be: “Woɖea asi le ɖeviwo ŋu be woaƒo video dzi fefewo, atsa le internet dzi eye woakpɔ television. Womedia nu boo aɖeke tso wo si o.”\nNu kae nèsusu? Ðe aƒemedɔwo wɔwɔ hiã vevie vavã menye le aƒea me ƒe dzadzɛnyenye dzaa ta ko o ke boŋ le ɖevia ƒe ŋgɔyiyi hã gomea?\nNU SI WÒLE BE NÀNYA\nDzila aɖewo medina be yewoaɖo aƒemedɔwo na wo viwo o vevietɔ nenye be sukudɔdeasiwo kple kpakpã le suku vɔ megbe wɔna bubuwo sɔ gbɔ ɖe wo dzi. Gake na míade ŋugble tso viɖeawo ŋu.\nAƒemedɔwo kpena ɖe ɖeviwo ŋu wotsina zua ame ɖɔʋuwo. Mewɔ nuku o be ɖevi siwo wɔa aƒemedɔwo la dzea agbagba le suku. Ne ɖeviwo kpea asi ɖe aƒemedɔwo ŋu la, dzi nɔa wo ƒo, woɖɔa ŋu ɖo eye wowɔa nu moveviɖoɖotɔe, nɔnɔme siawo kpena ɖe ame ŋu le suku.\nAƒemedɔwo kpena ɖe ɖeviwo ŋu wosua te subɔa ame bubuwo. Ame geɖe de dzesii be ɖevi siwo kpea asi ɖe aƒemedɔwo ŋu la, lɔ̃na be yewoawɔ dumedzadzraɖodɔwo ne wotsi. Esia mewɔ nuku o elabe aƒemedɔwo wɔwɔ kpe ɖe wo ŋu be woatsɔ ame bubuwo ƒe hiahiãwo aɖo ŋgɔ na woawo ŋutɔ tɔ. To vovo na esia la, Steven si ŋu míeƒo nu tsoe va yi gblɔ be: “Ðevi siwo womedea aƒemedɔ asi na o la bunɛ be ele be amewo nasubɔ yewo eye ne wotsi la, susu totrowo nɔa wo si ɖe agbanɔamedziwo kple dɔ sesẽ wɔwɔ ŋu.”\nAƒemedɔwo nana ƒomewo wɔa ɖeka. Ne ɖeviwo le aƒemedɔwo wɔm la, wokpɔnɛ be menye ɖeko ƒomea hiã na yewo o, ke boŋ agba le yewo dzi le ƒomea me. Gake ne dzilawo nana ɖeviwo kpɔnɛ be kpakpã le suku megbe dɔwo le vevie wu aƒemedɔwo la, nu vevi mawo ato ɖeviawo ŋu. Bia ɖokuiwò be, ‘Vi kae wòaɖe ne vinyea ku ɖe bɔlƒoha aɖe ŋu gake eƒe dzi meku ɖe ƒomea ya ŋu o?’\nDze egɔme tso woƒe ɖevime. Ame aɖewo gblɔna be ele be dzilawo nana ɖeviwo nadze aƒemedɔwo wɔwɔ ne woxɔ ƒe etɔ̃. Ame bubuwo hã be ƒe eve alo esi mede nenema o. Nya lae nye be ɖevi suewo dina be yewoawɔ dɔ kple yewo dzilawo eye esia wɔnɛ be wosrɔ̃a wo dzilawo ƒe nuwɔnawo.—Biblia ƒe mɔfiame: Lododowo 22:6.\nDe dɔ asi na wo ɖe woƒe ƒexɔxɔ nu. Le kpɔɖeŋu me, ƒe etɔ̃ vi ate ŋu afɔ fefenuwo le anyigba, atutu nane si kɔ ɖe anyigba alo aƒo awu ƒoɖiwo nu ƒu be woanya. Ðevi tsitsiwo ate ŋu akplɔ nu, aklɔ ʋu alo aɖa nu gɔ̃ hã. De dɔ siwo ko ɖevia ate ŋu awɔ la asi nɛ. Ðewohĩ wò nu aku ne èkpɔ ale si ɖevia tsɔ dzo ɖe aƒemedɔwo wɔwɔ ŋu.\nAƒemedɔwo nenɔ vevie na wò. Esia wɔwɔ asesẽ ne sukudɔdeasiwo li kɔ ɖe viwòa dzi. Ke hã ne womedea aƒemedɔwo asi na ɖeviwo o kple susu be woƒe dodokpɔ me tsonuwo nanyo la, ke abe ale si agbalẽ si nye The Price of Privilege gblɔe enea “esia fia be womeda nu vevitɔwo ɖe nɔƒe gbãtɔ o.” Abe ale si míegblɔe va yi ene la, aƒemedɔwo kpena ɖe ɖeviwo ŋu wodzea agbagba le suku. Nu siwo ɖeviwo srɔ̃ le woƒe ɖevime akpe ɖe wo ŋu ne wotsi va ɖe srɔ̃.—Biblia ƒe mɔfiame: Filipitɔwo 1:10.\nWò susu nenɔ taɖodzinua ŋu wu emetsonuawo. Ðewohĩ ɣeyiɣi si viwòa atsɔ awu dɔ si nède esi nu la adidi wu ale si nàkpɔ mɔe. Àde dzesii be dɔa ƒe nyonyome hã kpɔtɔ vie. Ne edzɔ alea la, mègagblɔ be yeaxɔ dɔa le esi awɔ o. Menye wò taɖodzinue nye be wòawɔ dɔa memie abe ame tsitsi ene o, ke boŋ be nàkpe ɖe viwòa ŋu wòasrɔ̃ agbanɔamedzi tsɔtsɔ eye wòakpɔ dzidzɔ le dɔwɔwɔ me.—Biblia ƒe mɔfiame: Nyagblɔla 3:22.\nWò susu nenɔ nu nyuitɔ si nàna ɖevia ŋu. Ame aɖewo gblɔna be ne woxe fe na ɖeviwo ɖe aƒemedɔwo wɔwɔ ta la, enana woléa fɔ ɖe dɔ ŋu. Ame bubuwo hã susu be esia nana ɖeviwo ƒe susu katã nɔa nu siwo woakpɔ tso ƒomea gbɔ ŋu wu nu siwo woate ŋu awɔ akpe ɖe ƒomea ŋu. Wogblɔ hã be ne ɖeviawo kpɔ be ga le yewo si la woagbe aƒemedɔwo wɔwɔ, ne edzɔ alea la ke woda taɖodzinu si le aƒemedɔwo wɔwɔ ŋu la ƒu. Nu kae míasrɔ̃ tso eme? Anyo wu be woana ga ɖevi gake menye ɖe aƒemedɔ aɖe si wòwɔ ta o.\n“Mla ɖevi ɖe mɔ si wòato la ŋu; ne eva tsi hã mate ɖa le edzi o.”—Lododowo 22:6.\n‘Mikpɔ nu siwo le vevie wu la dze sii.’—Filipitɔwo 1:10.\n“Naneke menyo wu be amegbetɔ nakpɔ dzidzɔ tso eƒe dɔwɔwɔwo me o.”—Nyagblɔla 3:22.\n“Aƒemedɔwo wɔwɔ nana ame sena le eɖokui me be yewɔ nane tsɔ kpe ɖe ƒomea ŋu. Ne míaƒe ƒomea wɔ aƒemedɔwo ɖekae le ŋkekea me—ɖewohĩ le abɔ me le aƒea me—la míesena le mía ɖokuiwo me be míewɔ ɖeka eye míelɔ̃ mía nɔewo. Ame sia ame wɔ akpa aɖe, eye esia dzɔa dzi na mí.”—steven.\n“Aƒemedɔwo dede asi na mía vinyɔnuviwo tso woƒe ɖevime kpe ɖe wo ŋu wokpe akɔ kple agbea esi wole tsitsim. Míena wokpɔe be ele be ƒomea nawɔ nu ɖekae. Ne mí dzilawo míetsɔ dzo ɖe aƒemedɔwo ŋua esia wɔnɛ be mía vinyɔnuawo hã tsɔa dzo ɖe aƒemedɔwo ŋu.”—Stephanie.\nVihehe Srɔ̃ɖeɖe Kple Ƒomegbenɔnɔ\nƉoe Ɖe Amewo Ɖoe Ɖe Amewo Nu Si Ta Aƒemedɔ Wɔwɔ Le Vevie\nNYATI SI LE AKPAA DZI Biblia La—Ðe Wòtso “Mawu Ƒe Gbɔgbɔ Me” Nyateƒea?\nNYATI SI LE AKPAA DZI Biblia La—Ede Pɛpɛpɛ Le Go Sia Go Me\nHELP FOR THE FAMILY Nu Si Ta Aƒemedɔ Wɔwɔ Le Vevie\nAle Si Wò Dɔgbo Wɔa Dɔ Abe Ahɔhɔ̃ Ene\nINTERVIEW Kɔmpiutadziɖoɖoŋlɔla Aɖe Ƒe Xɔse\nTHE BIBLE'S VIEWPOINT Mawudɔlawo\nWAS IT DESIGNED? Tɔmesisiblisi Ƒomevi Aɖe Ƒe Fu\nNu Kae Mawɔ Be Dzinyelawo Nana Ablɔɖe Geɖe Wum?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Mawu Gbɔe Biblia Tso Nyateƒea?\nƉoe Ɖe Amewo Ɖoe Ɖe Amewo NYƆ! Mawu Gbɔe Biblia Tso Nyateƒea?\nMawu Gbɔe Biblia Tso Nyateƒea?\nNYƆ! Mawu Gbɔe Biblia Tso Nyateƒea?\nFia Viwò Ale Si Wòaɖo To\nAle Si Woafia Ðokuibɔbɔ Ðeviwo\nAle Si Nàhe Viwò Le Xexe Si Me Ðokuitɔdidi Xɔ Aƒe Ðo


Yesu Ƒe Nɔnɔme Siwo Nàte Ŋu Asrɔ̃ | Yesu Ƒe Agbemeŋutinya\nAME SI SEA VEVE ÐE AME NU\nEsi Yesu nye ame deblibo ta la, meto xaxa kple kuxi siwo me amegbetɔwo tona la dometɔ geɖe me o. Ke hã, ese veve ɖe amewo nu vevie. Eya ta elɔ̃ faa tso le eɖokui si wɔ nu siwo wòkpɔ be aɖe vi na amewo. Ale si wòse veve ɖe amewo nu ʋãe be wòkpe ɖe wo ŋu. Àkpɔ esia ƒe kpɔɖeŋu aɖewo le Ta 32, 37, 57 kple 99.\nAME SI ŊU WOTENA ÐO\nAmeƒomeviwo katã—ɖeviwo kple tsitsiawo siaa tea ŋu tena ɖe Yesu ŋu elabena mebu eɖokui amegãe alo wɔ eɖokui ame si ŋu vovo mele o. Amewo ɖea dzi ɖi le egbɔ elabena wokpɔe be etsɔ ɖe le eme na yewo. Àkpɔ esia ƒe kpɔɖeŋu aɖewo le Ta 25, 27 kple 95.\nAME SI DOA GBE ÐA\nNe Yesu ɖeɖe li alo le tadeagula vavãwo dome la, edoa gbe ɖa vevie na Fofoa edziedzi. Edoa gbe ɖa zi geɖe menye le nuɖuɣiwo ko o, ke le ɣeyiɣi bubuwo hã. Edo gbe ɖa da akpe na Fofoa, kafui, eye wòbia eƒe mɔfiame hafi wɔ nyametsotso veviwo. Àkpɔ esia ƒe kpɔɖeŋu aɖewo le Ta 24, 34, 91, 122 kple 123.\nAME SI MEDIA EÐOKUI TƆ O\nƔeaɖewoɣi ne ɖeɖi te Yesu ŋu wòle be wòaɖi ɖe eme gɔ̃ hã la, egakpena ɖe amewo ŋu kokoko. Medi eɖokui tɔ o. Eɖo kpɔɖeŋu le esia hã me na mí si míate ŋu asrɔ̃. Àte ŋu asrɔ̃ nu tso eƒe kpɔɖeŋu sia ŋu le Ta 19, 41 kple 52.\nAME SI TSƆNA KENA\nMenye ɖeko Yesu fia nu tso tsɔtsɔke ŋu o, ke eɖe esia fia to ale si wòlɔ̃ faa tsɔ ke eƒe nusrɔ̃lawo kple ame bubuwo me. De ŋugble le esia ƒe kpɔɖeŋu aɖewo ŋu le Ta 26, 40, 64, 85 kple 131.\nAME SI ME DZO LE\nWogblɔ ɖi be Yudatɔ akpa gãtɔ maxɔ Mesia la o, eye eƒe futɔwo awui. Eya ta Yesu ate ŋu atiae be yemawɔ nu boo na amewo o. Le ema teƒe la, dzo nɔ eme wòdo tadedeagu vavãtɔ ɖe ŋgɔ. Eɖo dzonɔameme ƒe kpɔɖeŋu ɖi na eyomedzela siwo katã doa go ɖekematsɔleme kple yometitiwo. Àkpɔ esia ƒe kpɔɖeŋu aɖewo le Ta 16, 72 kple 103.\nAME SI BƆBƆA EÐOKUI\nYesu de ŋgɔ wu amegbetɔ madeblibowo le mɔ geɖe nu, le kpɔɖeŋu me ede ŋgɔ le sidzedze kple nunya gome. Ðikeke mele eme o be esi wòde blibo ta la, ŋutete nyui siwo le esi kple ale si eƒe susu ɖae la de ŋgɔ wu ame siwo katã dome wònɔ la tɔ. Ke hã ebɔbɔ eɖokui hesubɔ ame bubuwo. Àkpɔ nufiame siwo le kpɔɖeŋu sia me le Ta 10, 62, 66, 94 kple 116.\nAME SI GBƆA DZI ÐI\nYesu gbɔ dzi ɖi na eƒe apostolowo kple ame bubuwo zi geɖe ne womesrɔ̃ eƒe kpɔɖeŋu alo wɔ ɖe nu siwo wòfia wo la dzi o. Egbugbɔ fia nu siwo wòle be woawɔ be woate ŋu ate ɖe Yehowa ŋu la wo dzigbɔɖitɔe. De ŋugble le esia ƒe kpɔɖeŋu aɖewo ŋu le Ta 74, 98, 118 kple 135.


GBE BUBU Acholi Adza Afrikaans Albanian Amharic Amis Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Cakchiquel Catalan Cebuano Changana (Mozambique) Chavacano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Croatian Czech Dangme Danish Digor Douala Drehu Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Ibanag Ibinda Icelandic Igbo Igede Iloko Indonesian Italian Italy Tokunɔgbe Japanese Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nÐE NÈDINA vevie be yeawɔ dɔ aɖe le hamea me gake èkpɔe be yemate ŋu awɔe fifia oa? Ðewohĩ, ame bubu aɖe le dɔ ma si le dzrowòm la wɔm. Alo ɖewohĩ, enye subɔsubɔ mɔnukpɔkpɔ aɖe si su asiwò va yi. Gake, tsitsi, lãmegbegblẽ, ganyawo ƒe sesẽ, alo ƒomegbanɔamedziwo wɔe be màgate ŋu awɔ geɖe fifia o. Alo ate ŋu anye be èɖe asi le subɔsubɔ dɔdeasi si nèwɔ ƒe geɖe la ŋu le tɔtrɔ siwo habɔbɔa wɔ ta. Aleke kee wòɖale o, ɖewohĩ, èle sesem le ɖokuiwò me be yemele yeƒe ŋutete katã wɔm le subɔsubɔdɔ si Mawu de mía si la me abe ale si yedii ene o. Ne èkpɔ ɖokuiwò le nɔnɔme siawo tɔgbi me la, eme kɔ be dzi ate ŋu aɖe le ƒowò ɣeaɖewoɣi. Ne edzɔ alea gɔ̃ hã la, nu kae ate ŋu akpe ɖe ŋuwò be màgaɖe mɔ seselelãme manyomanyowo, abe dziɖeleameƒo, nuxaxa, alo dzikuléleɖedɔme ene, nate wò dzi ɖe to o? Aleke nàwɔ ayi edzi anɔ dzidzɔ kpɔm?\nMíate ŋu asrɔ̃ nu vevi aɖe tso ale si Yohanes Amenyrɔɖetsimelaa wɔ te ŋu yi edzi nɔ dzidzɔ kpɔm la me. Subɔsubɔ mɔnukpɔkpɔ ɖedzesiwo su Yohanes si, ke hã, manya va susu me nɛ kpɔ be yeƒe agbea ava trɔ bubui kpata o. Manya susui kpɔ be yeava nɔ gaxɔ me ɣeyiɣi didi wu ɣeyiɣi si yetsɔ wɔ subɔsubɔdɔ na Yehowa o. Togbɔ be edzɔ alea hã la, Yohanes yi edzi nɔ dzidzɔ kpɔm, eye wòkpɔtɔ nye dzidzɔme le eƒe agbemeŋkeke susɔeawo me. Nu kae kpe ɖe eŋu? Eye nu kae míate ŋu awɔ be míakpɔtɔ anɔ dzidzɔ kpɔm ne nuwo meyi abe ale si míele mɔ kpɔm nɛ ene o gɔ̃ hã?\nDƆDEASI AÐE SI DO DZIDZƆ NA YOHANES\nLe ƒe 29 Kristotɔwo Ŋɔli (K.Ŋ.) ƒe April me lɔƒo la, Yohanes dze eƒe dɔ si Yehowa de asi nɛ be wòadzra dukɔa ɖo na Mesia la ƒe vava la gɔme, esi wònɔ gbeƒã ɖem be: “Mitrɔ dzi me, elabena Dziƒofiaɖuƒe la gogo.” (Mat. 3:2; Luka 1:12-17) Ame geɖe wɔ ɖe eƒe gbedeasia dzi. Le nyateƒe me la, amewo tso kpuiƒe kple didiƒe va ɖo to eƒe gbedeasia, eye eƒe nyawo ʋã ame geɖe wotrɔ dzi me hexɔ nyɔnyrɔ. Yohanes xlɔ̃ nu subɔsubɔhakplɔla siwo bua wo ɖokuiwo ame dzɔdzɔewoe la dzinɔameƒotɔe be Mawu gbɔna ʋɔnu drɔ̃ ge wo, negbe ɖe wotrɔ woƒe agbenɔnɔ. (Mat. 3:5-12) Yohanes wɔ dɔ vevitɔ si Yehowa de esi be wòawɔ le eƒe subɔsubɔdɔa me la le ƒe 29 K.Ŋ. ƒe October me lɔƒo, esime wònyrɔ Yesu ɖe tsi me. Tso ɣemaɣi la, Yohanes na amewo dze Yesu, si nye Mesia si ŋugbe wodo la, yome.—Yoh. 1:32-37.\nLe subɔsubɔ mɔnukpɔkpɔ tɔxɛ si su Yohanes si ta la, Yesu gblɔ tso eŋu be: “Le ame siwo nyɔnuwo dzi dome la, ɖeke medo kpɔ, si nye gã wu Yohanes Amenyrɔɖetsimela o.” (Mat. 11:11) Míate ŋu aka ɖe edzi be, Yohanes kpɔ dzidzɔ ɖe yayra siwo wòkpɔ tso Mawu gbɔ la ta. Abe Yohanes ene la, Yehowa yra nɔvi geɖe egbea le mɔ geɖe nu. Bu nɔviŋutsu si ŋkɔe nye Terry la ƒe kpɔɖeŋua ŋu kpɔ. Eya kple srɔ̃a, Sandra, wozã ƒe 50 kple edzivɔ le ɣeyiɣiawo katã ƒe subɔsubɔdɔa me. Terry gblɔ be: “Subɔsubɔ mɔnukpɔkpɔ tɔxɛ vovovowo su asinye. Mewɔ mɔɖeɖedɔa, mesubɔ le Betel, mewɔ mɔɖela vevi ƒe dɔa, menye nutome sue dzikpɔla, menye nutome gã dzikpɔla, eye fifia, megava le mɔɖela vevi ƒe dɔa wɔm.” Edoa dzidzɔ na mí ne míexɔ dɔdeasiwo le Yehowa subɔsubɔ me, ke hã, míava kpɔe le Yohanes ƒe kpɔɖeŋua me be, ele be míaku kutri hafi míate ŋu ayi edzi anɔ dzidzɔ kpɔm ne míaƒe nɔnɔmeawo trɔ.\nYI EDZI NÀKPƆ ŊUDZEDZE ÐE SUBƆSUBƆ MƆNUKPƆKPƆ SIWO YEHOWA NA WÒ LA ŊU\nNu si kpe ɖe Yohanes Amenyrɔɖetsimela ŋu wòyi edzi nɔ dzidzɔ kpɔm ye nye be, eyi edzi kpɔ ŋudzedze ɖe subɔsubɔ mɔnukpɔkpɔ siwo su esi la ŋu. Bu eƒe kpɔɖeŋu aɖe ŋu kpɔ. Le Yesu ƒe nyɔnyrɔxɔxɔ megbe la, Yohanes ƒe subɔsubɔdɔa va te toyiyi esime Yesu ya ƒe subɔsubɔdɔa nɔ dzidzedze kpɔm. Yohanes ƒe nusrɔ̃lawo tsi dzi ɖe esia ta eye wogblɔ nɛ be: ‘Kpɔ ɖa, ŋutsu lae nye ema le amewo nyrɔm, eye amewo katã le egbɔ yim.’ (Yoh. 3:26) Yohanes ɖo eŋu na wo be: “Ame si si ŋugbetɔ le la, eyae nye ŋugbetɔsrɔ̃. Ke ŋugbetɔsrɔ̃ la xɔlɔ̃ si le tsitre ɖi le to ɖomee la kpɔa dzidzɔ gã ne ese ŋugbetɔsrɔ̃ la ƒe gbe. Eya ta nye dzidzɔ la zu blibo.” (Yoh. 3:29) Yohanes meʋli ho kple Yesu o, eye nenema kee Yohanes mesusu be, esi Yesu ƒe dɔdeasia le vevie wu ye tɔ ta la, asixɔxɔ aɖeke megale yeƒe subɔsubɔ dɔdeasia ŋu o. Ke hã, Yohanes kpɔtɔ nɔ dzidzɔ kpɔm le esi wònyae be mɔnukpɔkpɔ tɔxɛ ye wònye na ye be yenye “ŋugbetɔsrɔ̃ la xɔlɔ̃” ta.\nTamesusu ƒe nɔnɔme si nɔ Yohanes si la kpe ɖe eŋu wòyi edzi nɔ dzidzɔ kpɔm togbɔ be eƒe dɔdeasia menɔ bɔbɔe o gɔ̃ hã. Le kpɔɖeŋu me, Yohanes nye Naziritɔ tso edziɣi ke, eye le esia ta, mele nɛ be wòano wain o. (Luka 1:15) Esi Yesu nɔ susu hem yi nuteameɖokui ƒe agbe si Yohanes nɔ dzi la, egblɔ be: “Yohanes va, meɖua nu o, menoa nu o.” Ke hã, Yesu kple eƒe nusrɔ̃lawo ya mete nu wo ɖokuiwo abe Naziritɔwo ene o eye wonɔ agbe abe ame akpa gãtɔ ene. (Mat. 11:18, 19) Azɔ hã, togbɔ be Yohanes ya mewɔ nukunu aɖeke o hã la, enyae be Yehowa na ŋusẽ Yesu ƒe nusrɔ̃lawo kple ame siwo nye ye yomedzelawo tsã la ya wowɔ nukunuwo. (Mat. 10:1; Yoh. 10:41) Yohanes mena vovototo ma he eƒe susu ɖa le dɔ si Yehowa de esi la dzi o, ke boŋ, elé fɔ ɖe eƒe dɔa ŋu wɔ dzonɔamemetɔe.\nNe míawo hã míedea asixɔxɔ dɔ si Yehowa de mía si le eƒe subɔsubɔdɔa me ŋu la, míate ŋu ayi edzi anɔ dzidzɔ kpɔm. Terry, si ŋu míeƒo nu tsoe va yi la gblɔ be: “Nye susu katã nɔa subɔsubɔdɔ ɖe sia ɖe si wode asi nam la ŋu.” Esi wòde ŋugble le ɣeyiɣiawo katã ƒe subɔsubɔdɔ si wòwɔ le ƒe siwo katã va yi me ŋu la, egblɔ be: “Naneke mevem le eŋu o, ke boŋ, nu dodzidzɔnamewo sɔŋ dzi koe meɖoa ŋkui.”\nMíate ŋu ana míaƒe dzidzɔ nadzi ɖe edzi ne míedea ŋugble le nu si nana asixɔxɔ vavã nɔa subɔsubɔ mɔnukpɔkpɔ alo dɔdeasi ɖe sia ɖe ŋu la ŋu. Eyae nye mɔnukpɔkpɔ si nye be míenye “Mawu ƒe hadɔwɔlawo.” (1 Kor. 3:9) Abe ale si ko ne míeyia edzi léa be na domenyinu xɔasi aɖe hetutua eŋu nyuie la, eganya kpɔna ŋutɔ la, nenema kee ne míeyia edzi dea ŋugble le bubu si gbegbe wònye na mí be míele Mawu subɔm ŋu la, míayi edzi anɔ dzidzɔ kpɔm. Míatsɔ nu siwo míetsɔ sa vɔe la anɔ sɔsɔm kple nu siwo ame bubuwo tsɔ sa vɔe o. Nenema kee mele be míasusui be dɔ si Yehowa de mía si la le tsɛ wu dɔ si wòde ame bubuwo si o.—Gal. 6:4.\nTSƆ WÒ SUSU ÐO NU SIWO LE VEVIE NA YEHOWA ŊU\nÐewohĩ, Yohanes anya de dzesii be yeƒe subɔsubɔdɔa ava wu enu, gake ɖewohĩ menɔ ŋuɖoɖo me nɛ be ava wu enu kpata nenema o. (Yoh. 3:30) Le ƒe 30 K.Ŋ. me, esime Yohanes nyrɔ Yesu ɖe tsi me ɣleti ade aɖewo megbe la, Fia Herodes lé Yohanes de gaxɔ me. Ke hã, Yohanes yi edzi wɔ nu si wòate ŋui henɔ ɖase ɖim. (Marko 6:17-20) Esi eƒe nɔnɔmea va trɔ alea la, nu kae ate ŋu akpe ɖe eŋu be wòayi edzi anɔ dzidzɔ kpɔm? Etsɔ eƒe susu ɖo nu siwo le vevie na Yehowa la ŋu.\nEsime Yohanes nɔ gaxɔ me la, exɔ nyatakakawo tso ale si Yesu ƒe subɔsubɔdɔa nɔ dzidzedze kpɔmee ŋu. (Mat. 11:2; Luka 7:18) Yohanes ka ɖe edzi be Yesue nye Mesia la, ke hã, anya nɔ eɖokui biam be, aleke Yesu le nana ge be nu siwo katã Ŋɔŋlɔawo gblɔ be Mesia awɔ la nava eme mahã. Esi wònye be Mesia la anye fia ta la, ɖe wòanye be eteƒe madidi o Yesu ate dziɖuɖua? Ðe esia awɔe be woaɖe Yohanes le gaxɔ mea? Esi Yohanes di vevie be yease Yesu ƒe dɔa gɔme nyuie ta la, edɔ eƒe nusrɔ̃lawo be woaɖabia Yesu be: “Wòe nye Ame Si Gbɔna laa, alo ɖe míakpɔ mɔ na ame bubua?” (Luka 7:19) Esi Yohanes ƒe nusrɔ̃lawo trɔ gbɔ la, anɔ eme be Yohanes lé to ɖe woƒe nyawo ŋu nyuie esime wonɔ nyawo ta kam nɛ be Yesu da gbe le ame geɖewo ŋu nukutɔe eye Yesu de gbe asi na yewo be yewoagblɔ nɛ be: “Ŋkuagbãtɔwo le nu kpɔm, bunɔwo le zɔzɔm, anyidɔlélawo ŋuti le kɔkɔm, tokunɔwo le nu sem, wole ame kukuwo fɔm ɖe tsitre, eye wole nya nyui la gblɔm na ame dahewo.”—Luka 7:20-22.\nÐikeke mele eme o be woƒe nyatakakawo do ŋusẽ Yohanes. Woɖo kpe edzi be Yesu na nyagblɔɖi siwo ku ɖe Mesia ŋu la le eme vam. Togbɔ be Yesu ƒe vava abe Mesia ene mawɔe be woaɖe Yohanes le gaxɔ me o hã la, Yohanes nyae be yeƒe subɔsubɔdɔa menye dzodzro o. Togbɔ be nɔnɔmeawo mede edzi o gɔ̃ hã la, ekpɔ susu si tae wòle be wòakpɔ dzidzɔ ɖo.\nNe míetsɔa míaƒe susu ɖoa gbeƒãɖeɖedɔ si wɔm míele le xexea me katã ŋuti nyatakakawo ŋu la, ate ŋu akpe ɖe mía ŋu be míayi edzi anɔ dzidzɔ kpɔm\nAbe Yohanes ene la, ne míetsɔ míaƒe susu ɖo nu siwo le vevie na Yehowa ŋu la, míate ŋu ado dzi le dzidzɔ kple dzigbɔgbɔ blewu me. (Kol. 1:9-11) Míate ŋu ado dzi ne míexlẽa Biblia hedea ŋugble le nu si míexlẽ ŋu, eye esia akpe ɖe mía ŋu míakpɔe be dɔ ɖe sia ɖe si wɔm míele le Mawu ƒe subɔsubɔdɔa me la menye dzodzro o. (1 Kor. 15:58) Sandra gblɔ be: “Esi mexlẽa Biblia-gbalẽ aɖe ƒe ta ɖeka gbe sia gbe ta la, esia kpe ɖe ŋunye nye kple Yehowa dome gava le kplikplikpli wu. Esia kpena ɖe ŋunye nye susu nɔa eyama ŋu ke menye ɖokuinye dzi o.” Gakpe ɖe eŋu la, míate ŋu atsɔ míaƒe susu aɖo Fiaɖuƒedɔa ŋuti nyatakakawo ŋu, elabe, esia ate ŋu akpe ɖe mía ŋu be míagatsɔ susu aɖo nɔnɔme siwo me míawo ŋutɔwo míele ŋu o, ke míaƒe susu anɔ nu siwo wɔm Yehowa le ŋu boŋ. Sandra gblɔ be: “JW Nyakakadɔwɔƒea ƒe ɣleti sia ɣleti ƒe wɔnawo kpɔkpɔ nana míesena le mía ɖokui me be kadodo kplikplikpli le mía kple habɔbɔa dome, eye wokpena ɖe mía ŋu míeyia edzi nɔa dzidzɔ kpɔm le míaƒe dɔdeasia me.”\nYohanes Amenyrɔɖetsimela wɔ eƒe dɔdeasia ɣeyiɣi kpui aɖe le “Eliya ƒe gbɔgbɔ kple ŋusẽ me,” eye abe Eliya ene la, enye “amegbetɔ si ƒe seselelãmewo sɔ kple mía tɔwo.” (Luka 1:17; Yak. 5:17) Ne míesrɔ̃ ale si wòyi edzi kpɔ ŋudzedze ɖe eƒe dɔdeasia ŋu kple ale si wòtsɔ eƒe susu ɖo nu siwo le vevie na Yehowa ŋui la, míawo hã míate ŋu ayi edzi anɔ dzidzɔ kpɔm le míaƒe Fiaɖuƒedɔa me, aleke kee nuwo ɖatrɔ le míaƒe agbe me o.\nYesu Le Dzidziɖedzi Kpɔm, Ke Yohanes Le To Yim


Agbemeŋutinya: “Yehowa Wɔ Nyui” Na Mí | Jean-Marie Bockaert\nAbe ale si Jean-Marie Bockaert gblɔe ene\nÐEKO nye kple srɔ̃nye, Danièle, míeyi amedzrodzeƒea hexɔ míaƒe safui koe nye ema amedzrodzeƒea dzi kplɔla gblɔ nam be, “Taflatsɛ, Aƒetɔ, àte ŋu aƒo ka na kpovitɔ siwo le dea dzia?” Gaƒoƒo ʋɛ aɖewoe nye ema míeva ɖo Gabon, si nye dukɔ aɖe si le Ɣetoɖoƒe Afrika, afi si woɖo asi míaƒe dɔa dzi le le ƒe 1970-awo me.\nDanièle de dzesi nuwo kaba, abe ale si wòwɔnɛ ɖaa ene, eye wòdo dalĩ nam be, “Mègaɖe fu na ɖokuiwò be yeayɔ kpovitɔawo o, wova ɖo xoxo!” Ʋu aɖe va tɔ ɖe amedzrodzeƒea ŋgɔ le mía megbe. Miniti ʋɛ aɖewo megbe la, wova lé mí ame evea. Gake akpe na Danièle be exlɔ̃ num do ŋgɔ, si wɔe be metsɔ agbalẽ aɖewo de asi na nɔviŋutsu aɖe hafi esia dzɔ.\nEsime wokplɔ mí yina kpovitɔwo ƒe dɔwɔƒea la, menɔ ŋugble dem le ale si gbegbe wòde dzinye be srɔ̃nye nye dzinɔameƒotɔ kple ame si tsia dzi ɖe Yehowa kple eƒe habɔbɔa ŋui la ŋu. Esia nye nudzɔdzɔ gbogbo siwo me nye kple Danièle míewɔ dɔ aduadu le la dometɔ ɖeka ko. Na magblɔ ale si wòdzɔe be míeyi ɖasrã nɔviwo kpɔ le dukɔ siwo me woɖo asi míaƒe dɔa dzi le me la na wò.\nYEHOWA KPE ÐE ŊUNYE LƆLƆ̃TƆE BE MEVA SE NYATEƑEA GƆME\nWodzim ɖe Katolikotɔ dovevienuwo ƒe ƒome aɖe me le ƒe 1930 me, le Croix, si nye du sue aɖe le France ƒe anyiehekpa dzi. Míaƒe ƒomea dea Misa kwasiɖa sia kwasiɖa, eye fofonye kpɔa gome le sɔlemewɔna vovovowo me. Ke hã, esime wòsusɔ vie maxɔ ƒe 14 la, nudzɔdzɔ aɖe ʋu nye ŋkuwo ale be meva de dzesi alakpanu siwo nɔ edzi yim le subɔsubɔhaa me.\nLe xexemeʋa evelia me la, Germanytɔwo ƒe asrafowo va xɔ anyinɔ ɖe France. Le míaƒe nunɔlaa ƒe nuƒowo me la, edea dzi ƒo na mí enuenu be míade Nazi dziɖuɖu si le Vichy la dzi. Eƒe nuƒoawo na ŋɔdzi lé mí. Abe ale si France dukɔa me tɔ gbogbo aɖewo nɔ ewɔm ene la, míawo hã míebena dzaa ɖoa to BBC radiodɔwɔƒea, afi si wonaa nyatakaka mí tso Dukɔ Wɔɖekawo Ƒe Asrafowo ŋu le. Emegbe nunɔlaa va de akpa bubu dzi eye wòwɔ ɖoɖo be míawɔ akpedawɔna aɖe be míatsɔ aɖu azã le ŋgɔyiyi si Dukɔ Wɔɖekawo Ƒe Asrafowo wɔ le September 1944 me la ta. Alakpanuwɔwɔ sia na nye nu ku. Ena nyemegava ka ɖe subɔsubɔhakplɔlawo dzi o.\nEsi aʋaa wu enu la, eteƒe medidi o, fofonye ku. Ɣemaɣi la, nɔvinyenyɔnu tsitsitɔ si ŋkɔe nye Simone la ɖe srɔ̃ eye woa kple srɔ̃a wonɔ Belgium, eya ta, mese le ɖokuinye me be ele be malé be na nɔnye. Meva kpɔ dɔ le avɔlɔ̃ƒe aɖe. Nye dɔmemegã kple viawo nye Katolikotɔ dovevienuwo. Togbɔ be edze abe nuwo ayi edzi nyuie nam le dɔwɔƒea ene hã la, nɔnɔme sesẽ aɖe ava dze ŋgɔm kpuie.\nNɔvinyenyɔnu Simone, si va zu Ðasefo la va srã mí kpɔ le ƒe 1953 me. Ezã eƒe Biblia aɖaŋutɔe tsɔ klo nu le Katolikohaa ƒe alakpanufiafia siwo nye dzo mavɔ, Mawuɖekaetɔ̃, kple luʋɔmakumaku la dzi. Le gɔmedzedzea me la, mehe nya kplii be menye Katolikotɔwo ƒe Bibliae wòzã o, gake eteƒe medidi o, meva ka ɖe edzi be nya siwo gblɔm wònɔ la nye nyateƒe. Emegbe eva nam Gbetakpɔxɔ ƒe tata xoxo aɖewo, eye mevu ɖe wo ŋu xlẽ wo le nye xɔdɔme le zã me. Mede dzesii enumake be nyateƒeae nye esia; gake, menɔ vɔvɔ̃m be ne meʋli nyateƒea ta la, dɔ age le asinye.\nMeyi edzi nɔ Biblia kple Gbetakpɔxɔ ƒe nyatiwo srɔ̃m le ɖokuinye si hena ɣleti aɖewo. Mlɔeba, meɖoe be mayi Fiaɖuƒe Akpata me. Ale si nɔviawo wɔa nu ɖe wo nɔewo ŋu lɔlɔ̃tɔe la wɔ dɔ ɖe dzinye ale gbegbe. Nɔviŋutsu kpɔnuteƒe aɖe srɔ̃ Biblia kplim ɣleti ade, eye mexɔ nyɔnyrɔ le September 1954 me. Eteƒe medidi o, mekpɔ dzidzɔ ŋutɔ esi nɔnye kple nɔvinyenyɔnu suetɔ hã va zu Ðasefowo.\nMÍEÐO ŊU ÐE YEHOWA ŊU LE ƔEYIƔIAWO KATÃ ƑE SUBƆSUBƆDƆA ME\nNublanuitɔe la, nɔnye ku kwasiɖa ʋɛ aɖewo hafi wowɔ dukɔwo dome takpekpe le ƒe 1958 me le New York, eye esia na melé blanui vevie. Esi metrɔ gbɔ tso takpekpe ma la, ame aɖeke meli magalé be na o, eya ta, meɖe asi le nye dɔwɔɖuia ŋu eye medze mɔɖeɖedɔa gɔme. Le ɣeyiɣi ma me la, medo ŋugbe na nɔvinyɔnu mɔɖela dovevienu aɖe si ŋkɔe nye Danièle Delie, eye míeɖe srɔ̃ le May 1959 me.\nDanièle dze ɣeyiɣiawo katã ƒe subɔsubɔdɔa gɔme le Brittany, si nye kɔƒedu aɖe si didi tso wo de. Ehiã dzinɔameƒo be wòate ŋu aɖe gbeƒã le Katolikotɔwo ƒe nuto ma me ahado gasɔ ayi dua ƒe anyigbamamawo me. Abe ale si wònɔ le gonyeme ene la, etsɔ dzo ɖe dɔa ŋu ale gbegbe, elabe eya hã se le eɖokui me be nuwuwua tu aƒe. (Mat. 25:13) Eƒe ɖokuitsɔtsɔsavɔ kpe ɖe mía ŋu míeyi edzi do dzi le ɣeyiɣiawo katã ƒe subɔsubɔdɔa me.\nŊkeke ʋɛ aɖewo le míaƒe srɔ̃ɖeɖe megbe la, wode dɔ asi na mí be míawɔ nutome sue dzikpɔkpɔ dɔa. Míenɔ agbe tsɛ. Gbeƒãɖela 14 ye nɔ hame gbãtɔ si míesrã kpɔ la me, eye nɔviawo mete ŋu kpɔ dzeƒe na mí le woƒe aƒewo me o. Eya ta, míeda beliwo ɖe Fiaɖuƒe Akpataa ƒe kplɔ̃ta hemlɔ wo dzi. Medze eme na mí tututu ya o, gake ɖeko wònɔ abe ɖe wohe lãme na mí nyuie ene!\nMíetsɔa míaƒe ʋu suea zɔa mɔ yina ɖasrãa hamewo kpɔna\nTogbɔ be vovo menɔa mía ŋu kura o hã la, Danièle trɔ ɖe mɔzɔzɔdɔa ŋu nyuie. Zi geɖe la, edzɔna be míewɔa hamemetsitsiwo ƒe kpekpe aɖewo siwo ŋu míewɔ ɖoɖo ɖo o, si biana be wòanɔ míaƒe ʋu suea me anɔ nye lalam, gake metoa nyatoƒoe gbeɖe o. Ƒe eve koe míewɔ nutome sue dzikpɔkpɔdɔa, eye le dɔ sia wɔwɔ me la, míesrɔ̃ ale si gbegbe wòle vevie be srɔ̃tɔwo nanɔ dze ɖom kple wo nɔewo anukwaretɔe ahanɔ nu wɔm ɖekae.—Nyagb. 4:9.\nWODE SUBƆSUBƆDƆ YEYEWO ASI NA MÍ\nLe ƒe 1962 me la, wokpe mí be míade Gilead Suku ƒe klass 37 lia, si wowɔna ɣleti ewo le Brooklyn, le New York. Srɔ̃tɔ 13 koe nɔ sukuvi 100 la dome, eya ta, míebui be mɔnukpɔkpɔ gã aɖee wònye na mí be míawo hã míenɔ wo dome. Megaɖoa ŋku hadede tuameɖo siwo yi edzi le mía kple Frederick Franz, Ulysses Glass, kple Alexander H. Macmillan kpakple nɔvi bubuawo dome la dzi kple dzidzɔ. Nɔvi siawo wɔ akpa vevi aɖe le habɔbɔa me.\nMíekpɔ dzidzɔ be mí ame evea míede Gilead Sukua ɖekae!\nLe sukua la, wode dzi ƒo na mí be míana hehe mía ɖokuiwo be míate ŋu alé ŋku ɖe nu ŋu geɖe wu. Ne míekpa le klass le Memleɖa ŋdɔ aɖewo la, wobiana tso mía si be míaɖi tsa le New York City. Míenyae be woana míawɔ nu siwo míekpɔ le tsaɖiɖia me la ŋuti nuŋlɔɖi le Dzoɖagbe. Zi geɖe la, kaka míagbɔ tso tsaɖiƒe le Memleɖa fiẽ la, ɖeɖi tea mía ŋu ŋutɔ. Gake nɔvi si kplɔ mí tsae, si nye Betel-ƒomea me tɔ la biaa nya aɖewo mí siwo kpena ɖe mía ŋu míeɖoa ŋku nu vevi siwo wòle be míaŋlɔ le dodokpɔa me la dzi. Le Memleɖa aɖe gbe la, míezɔ yi dugã la ƒe teƒeteƒewo ŋdɔ bliboa. Míeyi xɔ gã aɖe si me yamenutomekpɔmɔ̃wo le eye míesrɔ̃ nu tso ɣletivi vovovo eve aɖewo ŋu. Esi míeyi Amerika Blemanuwo Kple Dzɔdzɔmenuwo Dzraɖoƒe la, míeva nya vovototo si le bamelo kple lo dome. Esi míenɔ mɔ dzi trɔ yina ɖe Betel la, nɔvi si kplɔ mí tsae la bia mí be, “Ta, vovototo kae le ɣletivi vovovo eveawo dome?” Ðeɖi te Danièle ŋu ale gbegbe be vovototo si le lã eveawo dome kple vovototo si le ɣletivi vovovo eveawo dome la tsaka le susu me nɛ, eya ta, eɖo eŋu be: “Ɣletivi gãawo ƒe aɖuwo didi wu!”\nMía nɔvi wɔnuteƒewo sasrãkpɔ le Afrika doa dzidzɔ na mí\nMíaƒe nu ku esime woɖo mí ɖe alɔdzedɔwɔƒe si le France, afi si míesubɔ le ƒe 53 sɔŋ. Le ƒe 1976 me la, wode dɔ asi nam be mawɔ Alɔdzekɔmiti dzikpɔla ƒe dɔa, eye wogaɖom ɖe Afrika kple Titina Ɣedzeƒe dukɔ aɖewo, siwo me woɖo asi míaƒe gbeƒãɖeɖedɔa dzi le la me. Dɔdeasi sia ye kplɔ mí yi Gabon, afi si nu si ŋu meƒo nu tsoe le gɔmedzedzea me la dzɔ le. Le nyateƒe me la, mesena le ɖokuinye be ŋutete mele ŋunye mawɔ dɔ siawo siwo wodea mía si kpata la o. Gake Danièle kpe ɖe ŋunye mete ŋu wɔ dɔdeasi ɖe sia ɖe si wode asinye.\nEsi menɔ Nɔviŋutsu Theodore Jaracz ƒe nuƒo si wòƒo le “Mawu Ƒe Ʋɔnu Dzɔdzɔe Dɔdrɔ̃” Takpekpe si wowɔ le Paris, le ƒe 1988 me la gɔme ɖem\nMÍEDO GO NƆNƆME SESẼ AÐE\nTso esime míeyi Betel la, míelɔ̃ dɔwɔwɔ le afi ma. Ɣleti atɔ̃ koe Danièle zã tsɔ srɔ̃ Eŋlisigbea hafi míede Gilead Sukua, gake eva zu gbegɔmeɖela bibi. Míekpɔ dzidzeme geɖe le dɔ si wɔm míenɔ le Betel la me, gake gomekpɔkpɔ le subɔsubɔwɔnawo me le míaƒe hamea me na míaƒe dzidzɔa gba go. Megaɖoa ŋku edzi kple dzidzɔ be nye kple Danièle míeɖo Paris keteke gbe ɖeka esime zã tsi eye ɖeɖi te mía ŋu belibeli, evɔ míenɔ dzidzɔ kpɔm le esi míete ŋu yi ɖawɔ Biblia nusɔsrɔ̃ kple míaƒe nusrɔ̃viwo ta. Gake nublanuitɔe la, Danièle ƒe lãme va gblẽ kpata, si wɔe be mete ŋu gakpɔa gome le subɔsubɔdɔa me abe ale si wòdii ene o.\nLe ƒe 1993 me la, wokpɔ no me kansa le Danièle ŋu. Dɔdamɔnu si wozã nɛ la wɔ fui ale gbegbe; wowɔ dɔ nɛ, eye wowɔ kansa-tike sesẽwo hã nɛ. Ƒe wuiatɔ̃ megbe la, wogakpɔ kansa si nu gasẽ wu la le eŋu. Ke hã, edea asixɔxɔ gã eƒe gbegɔmeɖeɖedɔa ŋu ale gbegbe be egayia dɔ dzi ɣesiaɣi si eƒe nɔnɔmea ɖe mɔ nɛ.\nTogbɔ be dɔléle vɔ̃ɖi sia nɔ fu ɖem na Danièle hã la, meva susu me na mí kpɔ be míadzo le Betel o. Ke hã, dɔléle le Betel kple eƒe kuxiwoe, vevietɔ ne amewo menya ale si gbegbe wò nɔnɔmea nye ŋkubiãnyae o. (Lod. 14:13) Esime Danièle nɔ eƒe ƒe 70-awo me gɔ̃ hã la, ale si eƒe mo dze anii eye eƒe dzedzeme nya kpɔe la wɔe be eƒe lãmesẽkuxia medze na amewo o. Melé blanui o. Ke boŋ, eƒe susu nɔ ale si wòakpe ɖe ame bubuwo ŋui ŋu. Eɖoa to sea ame bubuwo ƒe nyawo veveseɖeamenutɔe. (Lod. 17:17) Danièle mebui kpɔ gbeɖe be yenye aɖaŋuɖola o; ke hã, ete ŋu zã eƒe nuteƒekpɔkpɔa tsɔ kpe ɖe nɔvinyɔnu geɖe ŋu be woagavɔ̃ kansadɔ o.\nMíegado go kuxi bubu aɖewo hã. Esi Danièle megate ŋu wɔa dɔ ŋkeke bliboa o ta la, eɖoe be yeagakpe asi ɖe ŋunye le mɔ vovovowo nu geɖe wu. Ewɔ nu geɖe siwo na agbea nɔ bɔbɔe nam, eye esia wɔe be mete ŋu yi edzi wɔ Alɔdzekɔmiti ƒe ɖoɖowo gbɔ kpɔla ƒe dɔa ƒe 37. Le kpɔɖeŋu me, ekpɔa egbɔ be gbe sia gbe la, nu sia nu sɔ gbe ale be míate ŋu aɖu ŋdɔnu le míaƒe xɔ me eye míaɖi ɖe eme vie.—Lod. 18:22.\nALE SI MÍEWƆ NƆ TE ÐE KUXIWO NU GBE SIA GBE\nNu si wɔa nuku nam le Danièle ŋue nye be enye dzidzɔme ɣesiaɣi eye wòdi vevie be yeanɔ agbe. Wogava de dzesi kansa le eŋu ake zi etɔ̃lia. Míese le mía ɖokui me be ŋusẽ vɔ le mía ŋu. Kansatikeawo kple dɔdamɔnu vovovo siwo wowɔ nɛ la na nu te eŋu ale gbegbe be, ɣeaɖewoɣi la, azɔlizɔzɔ kura zua dɔ nɛ. Esime dɔlélea wɔe be srɔ̃nye malɔ̃nugbɔa, si nye gbegɔmeɖela bibi tsã la megate ŋu ƒoa nu ale o la, esia gbã dzi nam ŋutɔ.\nTogbɔ be míese le mía ɖokui me be wɔna vɔ le mía ŋu hã la, míenɔ gbedodoɖa dzi, eye míeka ɖe edzi be Yehowa maɖe mɔ míakpe fu wu esi nu míate ŋu anɔ te ɖo o. (1 Kor. 10:13) Míedze agbagba ɣesiaɣi be míayi edzi anɔ ŋudzedze kpɔm ɖe kpekpeɖeŋu si Yehowa na mí to eƒe Nya la, Betel-dɔnɔdzikpɔlawo kple nɔvi bubuwo dzi la ŋu.\nEnuenu la, míebia Yehowa be wòafia mɔ mí le dɔdamɔnu si míatia la ŋu. Eva ɖo ɣeaɖeɣi la, womegava nɔ dɔdamɔnu aɖeke zãm na mí o. Ðɔkta si nɔ kpekpem ɖe Danièle ŋu ƒe 23 sɔŋ la menya nu si gbɔ wòtso be Danièle yia ɖi me ɣesiaɣi si wowɔ kansatikea nɛ o. Ðɔktaa mete ŋu fia mí kansatike bubu o. Míese le mía ɖokui me be míetsi asi, eye míenya ale si nuwo ava yii o. Emegbe ɖɔkta bubu lɔ̃ be yeakpɔ Danièle gbɔ. Ðeko wònɔ abe ɖe Yehowa ʋu mɔ si dzi míato le nɔnɔme sesẽ sia me la na mí tsɔ kpe ɖe mía ŋu be míado dzi ene.\nMíedze agbagba be míaƒe susu nanɔ gbe sia gbe ƒe kuxiwo ko ŋu, ale be míagatsi dzimaɖi fũu o. Abe ale si Yesu gblɔe ene la, “ŋkeke ɖe sia ɖe ƒe kuxiwo sɔ gbɔ nɛ.” (Mat. 6:34) Míena susu nyui nɔ mía si eye míedoa nukokoe na mía nɔewo, eye esia hã kpe ɖe mía ŋu. Le kpɔɖeŋu me, esime wodzudzɔ kansatikewɔwɔ na Danièle ɣleti eve la, ɖeko wòko alɔgbɔnu hegblɔ nam be, “Ènyaa, nye lãme mesẽ nyuie alea gbegbe kpɔ o!” (Lod. 17:22) Togbɔ be esea veve ɣeawokatãɣi hã la, Fiaɖuƒeha yeyeawo sɔsrɔ̃ dzɔa dzi nɛ eye wòkɔa gbe dzi dzia wo kple kakaɖedzi.\nSusu nyui si nɔ esi le agbe me la kpe ɖe ŋunye mete ŋu wɔ nu siwo nyemete ŋu wɔna tsã o. Le nyateƒe me la, le ƒe 57 siwo míeɖe srɔ̃ me la, eyae kpɔa nye nuhiahiã vovovowo gbɔ nam. Medina be yeafiam ale si wotɔa azi gɔ̃ hã o! Eya ta, esi eƒe lãmesẽnyawo wɔe be megate ŋu wɔa nu boo aɖeke o la, eva hiã be masrɔ̃ agbakɔklɔ, nunyanya kple nuɖuɖu bɔbɔe aɖewo ɖaɖa. Le esiawo wɔwɔ me la, megbã tsinokplu aɖewo, gake mekpɔ dzidzɔ geɖe le beléle nɛ me. *\nMEDA AKPE NA YEHOWA ÐE EƑE AMENUVEVE TA\nNe meɖo ŋku nu siwo dzɔ le nye agbe me dzi la, mekpɔnɛ be mesrɔ̃ nu vevi aɖewo tso ale si lãmesẽkuxiwo kple tsitsi wɔnɛ be wɔna megava nɔa mía ŋu o la me. Gbã, mele be míaɖe mɔ gbeɖe be vovomanɔameŋu nawɔe be míaŋe aɖaba aƒu ale si wòle vevie be míade asixɔxɔ gã mía srɔ̃ ŋu la dzi o. Ele be míawɔ ƒe siwo me ŋusẽ geɖe le mía ŋu la ŋu dɔ nyuie atsɔ alé be na mía srɔ̃ lɔlɔ̃a. (Nyagb. 9:9) Evelia, mele be míatsi dzimaɖi ɖe nu suesuesuewo ŋu o; ne menye nenema o la, míade dzesi yayra gbogbo siwo míekpɔna gbe sia gbe la o.—Lod. 15:15.\nNe mede ŋugble le ale si agbea nɔ na mí le ɣeyiɣiawo katã ƒe subɔsubɔdɔa me ŋu la, mesena le ɖokuinye me be Yehowa yra mí wu ale si míekpɔ mɔe gɔ̃ hã. Mesena le ɖokuinye me abe hakpalaa ene, esi wògblɔ be: “Yehowa wɔ nyui nam.”—Ps. 116:7.\n^ mm. 32 Nɔvinyɔnu Danièle Bockaert ku esime wonɔ asi trɔm le nyati sia ŋu. Exɔ ƒe 78 ɣemaɣi.


ABE ALESI NANCY E. PORTER GBLƆE ENE\nJune 5, 1947, ƒe fiẽ dodzidzɔname aɖe mee le Bahamas, si nye ƒukpo siwo le United States ƒe anyieheɣedzeƒe ƒuta. Dutamɔzɔnyagbɔkpɔla aɖe va srã mía kple srɔ̃nyeŋutsu, George, kpɔ le vo me. Etsɔ lɛta aɖe na mí si gblɔ be womedi be yewoagakpɔ mí le ƒukpoawo dzi o eye be ele be “míadzo le dutanyigbaa dzi enumake!”\nMÍA kple George yenye Yehowa Ðasefowo ƒe dutanyanyuigblɔla gbãtɔ siwo va Nassau, si nye du gãtɔ kekeake le Bahamas me. Esi míewu Gilead, si nye dutanyanyuigblɔlawo ƒe suku le New York ƒe dziehe gome, ƒe klass enyilia nu ye woɖo mí ɖe afisia. Nukae míewɔ si tae wòle be ŋku nabiã ɖe mía ŋu vevie alea le anyinɔnɔ ɣleti etɔ̃ pɛ ko megbe? Eye aleke wòdzɔe be ƒe 50 kple edzivɔwo va yi eye mekpɔtɔ le afisia?\nHehexɔxɔ Hena Subɔsubɔdɔa Wɔwɔ\nFofonye, Harry Kilner, wɔ akpa vevi aɖe le amesi meva nye fifia la ŋu. Eɖo kpɔɖeŋu nyui aɖe nam, esi wòtsɔ nu geɖe sa vɔe va zu Yehowa Ðasefo. Togbɔ be lãmesẽ menɔ esi o hã la, edea gbeadzi kwasiɖanuwuwu ɖesiaɖe kloe, hetsɔa Fiaɖuƒea ƒe nuwo ɖoa nɔƒe gbãtɔ dzonɔamemetɔe. (Mateo 6:33) Ga menɔ mía si o, gake eƒe afɔkpadɔwɔƒee nye afisi wowɔa gbɔgbɔ me dɔwo le le Lethbridge, Alberta, Canada, le ƒe 1930-awo me. Nusiwo dzi meɖoa ŋkui le nye ɖevimenɔɣi ŋu enye alesi Yehowa Ðasefowo ƒe ɣeyiɣiawo katã ƒe subɔlawo, siwo woyɔna be mɔɖelawo, vaa srãa mí kpɔ hegblɔa woƒe nuteƒekpɔkpɔwo na mí.\nLe ƒe 1943 me la, medze nye mɔɖeɖedɔa gɔme le du si te ɖe Fort Macleod kple Claresholm, Alberta ŋu me. Le tsitretsiɖeŋulawo ƒe ameŋugblẽnya siwo wogblɔ le Xexemeʋa II me ta la, woxe mɔ ɖe míaƒe gbeƒãɖeɖedɔa nu le Canada ɣemaɣi. Míaƒe anyigbamama keke kilometa 100, gake esi míenye sɔhɛ siwo ŋu ŋusẽ nɔ ta la, mesesẽna na mí be míado gasɔ alo azɔ ayi kɔƒedu kple agble siwo le nutoa me la me o. Le ɣeyiɣi sia me la, mɔnukpɔkpɔ su asinye mezɔ kple Gilead sukunuwula aɖewo, eye woƒe nuteƒekpɔkpɔwo nyɔ dzodzroa ɖe menye be mazu dutanyanyuigblɔla.\nLe ƒe 1945 me la, meɖe George Porter, amesi tso Saskatchewan, Canada. Edzilawo nye Ðasefo dovevienuwo tso ƒe 1916 me ke, eye eya hã le ɣeyiɣiawo katã ƒe subɔsubɔdɔa wɔm. Afisi woɖo mí ɖo gbã enye Lynn Valley dzeani, si le North Vancouver, Canada. Le esia megbe kpuie la, wokpe mí be míava Gilead.\nMeɖo dze kple osɔfosuku vovovo delawo le ƒe siwo va yi me eye mekpɔ alesi hehe si woxɔ le suku siawo gblẽ nu le xɔse si le wo me ɖe Mawu kple eƒe Nya, Biblia, ŋu la ŋui. Gake nusiwo míesrɔ̃ le Gilead na míaƒe tamebubu ƒe ŋutete de ŋgɔ ɖe edzi eye vevietɔ wu la, ena xɔse si le mía me ɖe Yehowa Mawu kple eƒe Nyaa me gasẽ ɖe edzi. Woɖo míaƒe sukuxɔmehatiwo ɖe China, Singapore, India, Afrika dukɔ aɖewo me, kple Anyiehe Amerika, kple teƒe bubuwo. Megaɖoa ŋku alesi dzi dzɔ míi esime wogblɔ na mí be wole mía ɖom ɖe ƒukponyigba xɔdzo, si nye Bahamas, dzi la dzi.\nAlesi Míewɔ Te Ŋu Nɔ Afima\nNe míetsɔ míaƒe mɔ si míazɔ ayi Bahamas sɔ kple míaƒe sukuxɔmehatiwo ƒe mɔzɔzɔ ayi teƒe siwo woɖo wo ɖo la, mía tɔ le kpuie wu. Eteƒe medidi o míeɖo afisi yame ƒe nɔnɔme xɔ dzo le la, dziŋgɔli ƒe amadede nye blɔtɔ, tsi siwo biã hɛ̃, afisi wode akaɖi amadede vovovowo woƒe xɔwo me, eye gasɔ gbogbowo le la. Ke hã la, nusi wɔ dɔ ɖe dzinye vevie gbã enye Ðasefo atɔ̃ siwo ƒo ƒu nɔ mía lalam esime míaƒe tɔdziʋua ɖi go. Eteƒe medidi o míede dzesii be afisia ƒe agbenɔnɔ to vovo sã tso esi ma mí la gbɔ. Le kpɔɖeŋu me, wogblɔ na srɔ̃nye be wòagayɔm be yeƒe dzilɔlɔ̃ le dutoƒo o, le esi ahiãwɔlawoe wozãnɛ na ta.\nEteƒe medidi o edze ƒã be alesi míetena ɖe amewo ŋu faa mevivia subɔsubɔhakplɔlawo nu o, eye wotso mía nu aʋatsotɔe be míenye Kɔmiunisttɔwo. Esia tae wobia tso mía si be míadzo le dukɔa me ɖo. Gake Ðasefoawo—siwo mede ame 20 le ƒukpoawo dzi le ŋkeke mawo me o la—ŋlɔ agbalẽ hena ame akpe geɖe de asi ete tsɔ bia be woaɖe mɔ na mí be míanɔ anyi. Eyata womeganya mí o.\nMíeyi Anyigbamama Yeye Me\nBiblia ƒe nyateƒea mie kabakaba le dzi siwo lɔ̃ Mawu me, eyata woɖo Gilead dutanyanyuigblɔla geɖe ɖe Bahamas. Emegbe, le ƒe 1950 me la, woɖo alɔdzedɔwɔƒe ɖe afima. Le ƒe ewo megbe la, Milton Henschel, si nye dɔwɔƒegã si le Brooklyn, New York, ƒe dɔwɔlawo dometɔ ɖeka ɖi tsa va Bahamas eye wòbia dutanyanyuigblɔlawo ne wo dometɔ aɖewo adi be yewoayi aɖadze gbeƒãɖeɖedɔa gɔme le Bahamas ƒe ƒukpo bubu dzi. Mía kple George míelɔ̃ faa be míayi, eye aleae wòdzɔe be míenɔ Long Island ƒe 11 sɔŋ.\nƑukpo sia, si nye ƒukpo geɖe siwo ƒo ƒu wɔ Bahamas la dometɔ ɖeka, didi kilometa 140 eye wòkeke kilometa 6, eye du gobii aɖeke menɔ edzi le ŋkeke mawo me o. Aƒe siwo le Clarence, si nye eƒe fiadu me, anɔ 50. Ŋku meʋu boo le afima o—elektriksiti kple pɔmpimetsi menɔ anyi o, dzodoƒe alo xɔmepɔmpiwo menɔ anyi o. Eyata eva hiã be míasrɔ̃ nusi woyɔna be adzɔgeƒukpo dzi gbenɔnɔ. Dze si amewo ɖona vevie le afisia kuna ɖe amewo ƒe lãmesẽ ŋu. Míeva kpɔe dze sii be mele be míabia be “Aleke nèfɔ egbeae?” o, elabena zi geɖe la, ŋuɖoɖoa nyea amea ƒe lãmesẽ ŋutinya legbee aɖe toto.\nMíewɔ míaƒe gbeƒãɖeɖedɔa akpa gãtɔ tso dzodoƒe yi dzodoƒe elabena zi geɖe la dzodoƒe siwo wotu ɖe aƒewo godo hetsɔ be gbãe eye woɖi mlekpui ɖe wo me mee nàkpɔ ameawo le. Nutoawo me tɔwo nye agbledela kple tɔƒodela dahewo, ke hã wonyoa dɔme ŋutɔ. Menye ɖeko mawusubɔsubɔ dzɔa dzi na wo dometɔ geɖe o ke boŋ wotsɔ ɖe le gbɔgbɔyɔyɔ me vevie hã. Wogblɔna zi geɖe be numadzɔkpɔ aɖe ƒe dzɔdzɔ nye nane ƒe dzesi.\nMesesẽna na subɔsubɔhakplɔlawo be woayi amewo ƒe aƒewo me mɔ mabiamabiae ahaxɔ Biblia-srɔ̃gbalẽ siwo míegblẽ ɖe wogbɔ la le wo si avuvu o. Wotoa esia dzi doa ŋɔdzi na vɔvɔ̃nɔtɔwo, gake menye amesiamee vɔ̃a wo o. Le kpɔɖeŋu me, nyɔnu aɖe si xɔ ƒe 70 si me dzo nɔ meɖe mɔ be woado vɔvɔ̃ na ye o. Edi be ye ŋutɔ yease Biblia gɔme, eye mlɔeba eya kple ame bubu aɖewo va zu Ðasefowo. Esi míekpɔ be ame geɖe va le ɖe tsɔm le eme la, George kɔa amesiawo ɖe ʋu me zɔa mɔ kilometa 300 yia míaƒe kpekpewo le Kwasiɖagbe aɖewo.\nLe ɣleti gbãtɔ siwo Ðasefo bubu aɖeke menɔ anyi kpe ɖe mía ŋu o me la, mía kple George míelé míaƒe gbɔgbɔmemenyenye ɖe te to Kristotɔwo ƒe kpekpewo katã wɔwɔ edziedzi me. Gakpe ɖe eŋu la, míezɔna ɖe Dzoɖa fiẽ ɖesiaɖe Gbetakpɔxɔ sɔsrɔ̃ ƒe ɖoɖowɔɖi si míewɔ dzi pɛpɛpɛ eye míexlẽa Biblia hã. Míexlẽa Gbetakpɔxɔ kple Nyɔ! ƒe tatawo katã hã enumake ne míenya xɔ wo ko.\nFofonye ku esime míenɔ Long Island. Le dzomeŋɔli si kplɔe ɖo, le ƒe 1963 me la, míewɔ ɖoɖo be Dada nava nɔ afisi te ɖe mía ŋu. Togbɔ be etsi le ƒe me hã la, esrɔ̃ afima gbenɔnɔ alesi wòate ŋui henɔ Long Island vaseɖe esime wòku le ƒe 1971 me. Egbea hame le Long Island eye Fiaɖuƒe Akpata yeye le wo si.\nNɔnɔme Gbãdziname Aɖe\nLe ƒe 1980 me la, George de dzesii be lãmegbegblẽ te fuɖeɖe na ye. Aleae nɔnɔme sesẽtɔ kekeake si me meto kpɔ le nye agbe me la dze egɔmee—ŋkunye me tsitsimedɔléle si naa ame ƒe susu mewɔa dɔ nyuie o dze srɔ̃nye lɔlɔ̃tɔ, hatidɔwɔla, kple nye zɔhɛ dzi. Eƒe amenyenye blibo la trɔ. Dɔlélea nu va sẽ nɛ vevie ŋutɔ le ƒe ene siwo do ŋgɔ na eƒe ku le ƒe 1987 me la me. Ekplɔam ɖo yia gbeadzi kple kpekpeawo ne ate ŋui ko, togbɔ be zi geɖe la, agbagba siwo wòdzena la naa aɖatsi gena le mo nam hã. Le nyateƒe me mía nɔvi Kristotɔwo ƒe lɔlɔ̃ siwo woɖe fiam la nye akɔfafa vavã nam, gake megasusu nɛ vevie kokoko.\nMía kple George ƒe srɔ̃ɖeɖe ƒe akpa vevitɔwo dometɔ ɖekae nye dze vivi siwo míeɖona edziedzi la. Fifia si George megali o la, medaa akpe ŋutɔ be Yehowa kpe esubɔlawo be ‘woado gbe ɖa madzudzɔmadzudzɔe,’ be ‘woanɔ gbedodoɖa dzi ɖaasi,’ eye be woawɔ ‘gbedodoɖamɔnu ɖesiaɖe’ ŋudɔ. (Tesalonikatɔwo I, 5:17; Romatɔwo 12:12; Efesotɔwo 6:18) Efaa akɔ na ame ŋutɔ be woanya be Yehowa tsɔ ɖe le míaƒe nyonyo me. Le nyateƒe me la, mesena le ɖokuinye me abe hakpala la ene, amesi dzi ha be: “Woakafu Yehowa, amesi tsɔa míaƒe agbawo na mí gbeawotsyogbe.” (Psalmo 68:19, NW) Ŋkeke ɖesiaɖe kple eƒe kuxiwo ko ŋu bubu, nye gbɔdzɔgbɔdzɔwo nu nɔnɔ, kple akpedada ɖe yayra siwo mexɔna le ŋkeke ɖesiaɖe me ta, abe alesi Yesu ɖo aɖaŋui ene, enye agbenɔnɔ ƒe mɔ nyuitɔ nyateƒe.—Mateo 6:34.\nSubɔsubɔdɔa ƒe Teƒeɖoɖo Dodzidzɔnamewo\nGomekpɔkpɔ le Kristotɔwo ƒe subɔsubɔdɔa me moveviɖoɖotɔe kpe ɖe ŋunye be nyemebua nusiwo va yi la ŋu fũ o. Esia wɔe be mete ŋu ɖua seselelãme siwo ate ŋu ana malé blanui la dzi. Biblia ƒe nyateƒea fiafia ame bubuwo nye dzidzɔtsoƒe tɔxɛ aɖe nam. Ena gbɔgbɔmedɔwɔna si wɔwɔ na be nye agbenɔnɔ le ɖoɖo nu hele te su asinye.—Filipitɔwo 3:16.\nNyɔnu aɖe si megblɔ Fiaɖuƒegbedasia na ƒe 47 aɖewo enye si va yi la ƒo ka nam gbeɖeka. Enye Biblia-nusrɔ̃vi gbãtɔ siwo nɔ mía si esime míeyi Bahamas le ƒe 1947 me ƒe vinyɔnu. Dadaa, fofoa, kple nɔviaŋutsuwo kple nɔvianyɔnuwo katã kpakple wo viwo kple wo tɔgbui kple mama yɔviwo dometɔ akpa gãtɔ zu Yehowa Ðasefowo. Le nyateƒe me la, nyɔnu sia ƒe ƒomea me tɔ siwo wu 60 nye Ðasefowo. Gake eya ŋutɔ mexɔ Biblia ƒe nyateƒea gbeɖegbeɖe o. Gake fifia ele didim be yeazu Yehowa Mawu subɔla azɔ. Dzidzɔ kae nye si wònye be míakpɔ Ðasefo ʋɛ siwo nɔ Bahamas esime mía kple George míeyi la nadzi ɖe edzi va wu ame 1,400!\nƔeaɖewoɣi amewo biaam nenye be edzroam be vi siwo nye ŋutɔ medzi nanɔ asinye. Le nyateƒe me, vi ƒe amesinɔnɔ ate ŋu anye yayra. Ke hã la, lɔlɔ̃ si nye gbɔgbɔ me viwo, mamayɔviwo, kple mamamamayɔviwo ɖena fiam la nye esi ɖewohĩ amesiwo katã dzi vi ŋutɔŋutɔ mekpɔna o. Enye nyateƒe be amesiwo ‘wɔa dɔmenyo’ eye ‘wonyea kesinɔtɔwo le nu nyui wɔwɔ me’ lae nye amesiwo dzi dzɔna wu. (Timoteo I, 6:18) Ema tae medoa vevie nu le subɔsubɔdɔa me alesi nye lãmesẽ aɖe mɔe.\nÐetugbi aɖe te ɖe ŋunye le aɖutikewɔla aɖe ƒe dɔwɔƒe hegblɔ nam be, “Menyam o, gake menya wò, eye ɖeko medi be mana nànya be melɔ̃ wò.” Emegbe egblɔ alesi wòwɔ va dze si Biblia me nyateƒea kple alesi wòkpɔ ŋudzedze ɖe eŋui be mí dutanyanyuigblɔlawo míeva Bahamas.\nƔebubuɣi esi megbɔ tso mɔkeke la, mekpɔ be wotsɔ seƒoƒo aɖe ƒo ɖe xɔ si me mele le Yehowa Ðasefowo ƒe alɔdzedɔwɔƒe si le Nassau la ƒe ʋɔtru me. Nuŋɔŋlɔ aɖe kpe ɖe eŋu be “Edzɔ dzi na mí be nègbɔ va aƒe.” Nye dzi yɔ fũ kple akpedada, eye ne mekpɔ amesiwo ƒomevi Yehowa ƒe Nya, habɔbɔa, kple gbɔgbɔa na wole nenema la, enana megalɔ̃ nɛ ŋutɔ! Le nyateƒe me la, Yehowa toa amesiwo ƒo xlã mi la dzi léa mí ɖe te.\nAkpedada Yɔam Fũ\nMenye ɣeawokatãɣie nɔnɔmewo le bɔbɔe nam le agbe me o, eye eƒe akpa aɖewo mebɔbɔ nam fifia hã o. Gake nu geɖe le asinye siwo ta wòle be mada akpe ɖo—subɔsubɔdɔa me dzidzɔkpɔkpɔwo, nɔviŋutsu kple nɔvinyɔnu Kristotɔ gbogbowo ƒe lɔlɔ̃ kple vividoɖeameŋu, Yehowa ƒe habɔbɔa ƒe lɔlɔ̃belélename, Biblia me nyateƒe dodzidzɔnamewo, anyinɔnɔ kple lɔlɔ̃tɔwo ne wofɔ ƒe mɔkpɔkpɔa, kple ŋkuɖoɖo nu dodzidzɔname siwo nɔ mía kple Yehowa subɔla wɔnuteƒe ƒe srɔ̃ɖeɖe me ƒe 42 sɔŋ la dzi. Hafi míaɖe mía nɔewo la, medo gbe ɖa bia be wòava eme be mate ŋu akpe ɖe srɔ̃nye ŋu wòayi edzi anɔ ɣeyiɣiawo katã ƒe subɔsubɔdɔa, si wòlɔ̃ vevie la me. Yehowa ɖo gbedodoɖa ma ŋu nam amenuvevetɔe. Eyata medi be mawɔ nuteƒe na Yehowa ɣesiaɣi atsɔ ada akpe nɛ.\nBahamas nye teƒe si modzakaɖetsaɖilawo ɖona koŋ zã ga dɔlar gbogbowo vana be yewoakpɔ nudodzidzɔname siwo le anyigba xɔdzoa dzi. Esi metia be masubɔ Yehowa le afisiafi si eƒe habɔbɔa aɖom ɖo la, mɔzɔzɔ tso ƒukpo sia ƒe go ɖeka dzi yi go kemɛ dzi, aɖe gbeƒã Mawu ƒe Fiaɖuƒe ŋuti nyanyuia, na nuteƒekpɔkpɔ dodzidzɔname geɖewo su asinye. Gake vevietɔ wu la, meva kpɔ alesi Bahamastɔ xɔlɔ̃ vavãwo lɔ̃a amee eye exɔ asi nam ale gbegbe.\nMeda akpe geɖe na amesiwo tsɔ nyateƒea vɛ na dzinyelawo, eye woawo hã woƒã Mawu Fiaɖuƒea didi gbãgbiagbã ƒe dzodzro vevie ɖe nye susu kple dzi me tso ɖevime ke. Yehowa subɔla siwo nye sɔhɛwo egbea hã ate ŋu axɔ yayra geɖe ne woge ɖe “ʋɔtru gã” si naa mɔnukpɔkpɔ gãwo ame be wòakeke subɔsubɔdɔa ɖe enu la me. (Korintotɔwo I, 16:9) Akpedada ayɔ wò hã mewò fũ ne èzã wò agbe tsɔ de bubu “mawuwo dzi Mawu,” Yehowa, ŋui.—Mose V, 10:17; Daniel 2:47.\nMíenɔ ɖaseɖiɖidɔa wɔm le ablɔdzi le Victoria, B.C., le ƒe 1944 me\nMía kple George míede Gilead Suku le ƒe 1946 me\nMía kple George míele dutanyanyuigblɔlawo ƒe aƒe si le Nassau, Bahamas, la ŋkume le ƒe 1955 me\nDutanyanyuigblɔlawo ƒe aƒe si le Deadman’s Cay, afisi míesubɔ le tso ƒe 1961 vaseɖe 1972 me\nƉoe Ɖe Amewo Ɖoe Ɖe Amewo Togbɔ Be Nu Bu Nam Vevie Hã, Mekpɔa Dzidzɔ Hedaa Akpe\nw01 6/1 axa 23-27


Rut Kple Naomi—“Afi Si Nàyi La, Afi Ma Mayi” | Xɔse Vavã\nGBE BUBU Abkhaz Acholi Afrikaans Albanian Amerika Tokunɔgbe Amharic Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Faroese Fijian Finnish Franse Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Tokunɔgbe Malay Malayalam Maltese Marathi Mauritian Creole Maya Mexico Tokunɔgbe Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Philippines Tokunɔgbe Poland Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n“Afi Si Nàyi La, Afi Ma Mayi”\n1, 2. (a) Ƒo nu tso mɔ si zɔm Rut kple Naomi nɔ kpakple nu si tae wonɔ nu xam ɖo la ŋu. (b) Nu kae to vovo le Rut kple Naomi ƒe mɔzɔzɔa ŋu?\nRUT kple Naomi wole tagbamɔ aɖe si to Moab ƒe tonutowo me la dzi yina. Wo ame evea koe le mɔa dzi azɔ, eye wole dzedzem sue le gbegbe gã ma dzi. Kpɔe ɖaa le susu me be ɣetrɔ ɖo, eye Rut trɔ kpɔ lɔ̃xoa, eye wòle eŋu bum kpɔ be ɖe ɣeyiɣia de azɔ be yewoadi teƒe aɖe atsi adɔ hã. Elɔ̃ Naomi vevie, eye awɔ nu sia nu si wòate ŋui be yealé be nɛ.\n2 Wo ame evea siaa nɔ nu xam vevie. Ƒe aɖewoe nye ema Naomi zu ahosi, gake nya vɔ̃ aɖe gatui si na wògale nu xam fifia—viaŋutsu eve, siwo nye Xilion kple Maxlon ku. Rut hã le nu xam le srɔ̃a Maxlon ƒe ku ta. Woa kple Naomi woɖo ta teƒe ɖeka, woyina Betlexem, le Israel. Gake nane to vovo le wo ame evea ƒe mɔzɔzɔa ŋu. Aƒee Naomi yina, gake Rut ya gblẽ wo de, woƒe dekɔnuwo, kpakple woƒe mawuwo ɖi, yina tɔmanyaƒe nɔmanyaƒe.—Xlẽ Rut 1:3-6.\n3. Nyabiase kawo ƒe ŋuɖoɖowoe akpe ɖe mía ŋu míasrɔ̃ nu tso Rut ƒe xɔse ŋu?\n3 Nu kae ana ɖetugbui aɖe naɖe afɔ sia gbegbe? Aleke Rut awɔ adze agbe yeye gɔme ahakpɔ Naomi hã dzi? Nu geɖe li míate ŋu asrɔ̃ tso biabia siawo ƒe ŋuɖoɖowo me ku ɖe Moabitɔ Rut ƒe xɔse ŋu. (Kpɔ aɖaka si nye “Agbalẽ Sue Si Woŋlɔ Aɖaŋtɔe” hã.) Gbã la, na míakpɔ ale si wòdzɔe be nyɔnu eve mawo va dze mɔ legbee ma zɔzɔ ɖo ta Betlexem.\nKu Gblẽ Nu Le Ƒome Aɖe Ŋu Vevie\n4, 5. (a) Nu ka tae Naomi ƒe ƒomea ʋu yi Moab-nyigba dzi? (b) Nɔnɔme sesẽ kawoe dze ŋgɔ Naomi le afi ma?\n4 Moab, si nye dukɔ sue aɖe si le Ƒu Kukua ƒe ɣedzeƒe gome lae Rut tsi le. Nutoa ƒe akpa gãtɔ nye togbɛ gbadza siwo dzi atiwo mebɔ ɖo o, hekpe ɖe bali globowo ŋu. Ne ku le ɖiɖim le Israel gɔ̃ hã la, nukuwo wɔna le “Moab-nyigba” ya dzi zi geɖe. Esia gbɔe wòtso be Rut va nya Maxlon kple eƒe ƒomea.—Rut 1:1.\n5 Dɔ aɖe si to le Israel la wɔe be Naomi srɔ̃ Elimelex kpɔe be ehiã be ye kple ye srɔ̃ kpakple ye viŋutsu eveawo yewoaʋu le yewo denyigba dzi aɖanye amedzrowo le Moab-nyigba dzi. Woƒe ʋuʋua anya do kplamatsɛ ƒomea me tɔ ɖe sia ɖe ƒe mawusubɔsubɔ, elabena ele na Israel viwo be woanɔ ta dem agu le teƒe kɔkɔe si Yehowa ɖo ɖi la edziedzi. (5 Mose 16:16, 17) Gake Naomi te ŋu lé eƒe xɔse me ɖe asi. Ke hã, srɔ̃a ƒe ku gbã dzi nɛ.—Rut 1:2, 3.\n6, 7. (a) Nu ka tae Naomi anya se veve esi viaŋutsuawo ɖe Moab nyɔnuwo? (b) Nu ka tae Naomi dze na kafukafu le ale si wòwɔ nu ɖe lɔ̃xoyɔviawo ŋui ta?\n6 Anɔ eme be Naomi gase veve esi viaŋutsuawo va ɖe Moab nyɔnuwo. (Rut 1:4) Enyae be yewo tɔgbui Abraham dze agbagba vevie di srɔ̃nyɔnu na via Isak tso eya ŋutɔ detɔ siwo nye Yehowa subɔlawo dome. (1 Mose 24:3, 4) Emegbe wode se na Israel viwo le Mose ƒe Sea me be woagana wo viŋutsuwo kple wo vinyɔnuwo naɖe dukɔ bubu me tɔwo o, bena woagava ble Mawu ƒe amewo ade trɔ̃subɔsubɔ me o.—5 Mose 7:3, 4.\n7 Ke hã, Maxlon kple Xilion ɖe Moab nyɔnuwo. Ðewohĩ esia te ɖe Naomi dzi, gake edze ƒãa be edze agbagba wɔ nu ɖe Rut kple Orpa, siwo nye lɔ̃xoayɔviwo la ŋu le lɔlɔ̃ kple dɔmenyonyo me. Anya nɔ mɔ kpɔm be gbe ɖeka, woava zu Yehowa subɔlawo abe ye ke ene. Aleke kee Naomi ɖase le eɖokui mee o, míekpɔe be Rut kple Orpa lɔ̃e ŋutɔ. Ƒomedodo nyui ma si nɔ wo dome la kpe ɖe wo ŋu esi vɔ̃ dzɔ ɖe wo dzi. Ðetugbui eveawo mekpɔ dzi vi aɖeke hafi va zu ahosiwo o.—Rut 1:5.\n8. Nu kae anya na Yehowa ƒe nu nyo Rut ŋu?\n8 Ðe mawusubɔsubɔ ƒe hehe si Rut dzilawo nae la dzrae ɖo ɖe dzigbãnya ma ŋua? Edze abe menɔ nenema o ene, elabena Moabitɔwo dea ta agu na mawu geɖewo, eye woƒe mawu vevitɔe nye Kemos. (4 Mose 21:29) Edze abe ŋutasesẽ kple ŋɔdzinuwo wɔwɔ, abe ɖeviwo tsɔtsɔ sa vɔe, si xɔ aƒe ɖe trɔ̃subɔsubɔ me ɣemaɣi la nɔ Moabitɔwo hã ƒe subɔsubɔ me ene. Rut ade dzesi vovototo gã si le eƒe mawusubɔsubɔ kple nu siwo wòsrɔ̃ tso Maxlon alo Naomi gbɔ ku ɖe Yehowa, Israel ƒe Mawu nublanuikpɔla si lɔ̃a ame ŋu la dome godoo. Dziɖula lɔ̃amee Yehowa nye, ke menye ŋutasẽdziɖula o. (Xlẽ 5 Mose 6:5.) Esi dzigbãnyaa tu Rut teti la, anya te ɖe Naomi ŋu kplikplikpli wu tsã helɔ̃ faa ɖo to nya siwo nyɔnu tsitsi sia gblɔ nɛ ku ɖe Mawu ŋusẽkatãtɔ, Yehowa, eƒe nukudɔwo kpakple ale si wòlɔ̃ eƒe amewo hekpɔa nublanui na woe la ŋu.\nRut wɔe nyuie be wòku ɖe Naomi ŋu esime nya vɔ̃ tu wo eye wonɔ nu xam\n9-11. (a) Nyametsotso kae Naomi, Rut kple Orpa wɔ? (b) Nu kae míate ŋu asrɔ̃ tso afɔku si dzɔ ɖe Naomi, Rut kple Orpa dzi la me?\n9 Naomi dina vevie be yease nya aɖe tso yewo denyigbaa ŋu. Gbe ɖeka, ese be dɔ si to le Israel la nu tso. Ðewohĩ esee le asitsala mɔzɔla aɖe nu. Yehowa gatrɔ susu ɖe eƒe amewo ŋu. Betlexem gɔmee nye “Abolo Ƒe Me,” eye du sia ƒe ŋkɔ gaɖi eŋu ake. Eya ta Naomi tso nya me be yeatrɔ ayi aƒe.—Rut 1:6.\n10 Nu kae Rut kple Orpa awɔ? (Rut 1:7) Nu siwo me woto la na wo kple Naomi dome va le kplikplikpli. Edze abe Naomi ƒe dɔmenyonyo kpakple ale si wòka ɖe Yehowa dzi bliboe la wɔ dɔ ɖe Rut dzi etɔxɛe ene. Ahosi etɔ̃awo dze mɔ ɖo ta Yuda.\n11 Rut ƒe ŋutinyaa ɖoa ŋku edzi na mí be afɔkuwo kple kunyawo tea ŋu dzɔna ɖe ame nyui ɖianukwarewo kple ame vɔ̃ɖiwo siaa dzi. (Nyagb. 9:2, 11) Efia mí hã be, ne ame vevi aɖe ƒe ku na míaƒe dzi gbã gudugudu la, nunya le eme be míadi akɔfafa tso ame bubuwo gbɔ, vevietɔ ame siwo tsɔ Yehowa, Mawu si Naomi subɔna la wɔ woƒe sitsoƒee.—Lod. 17:17.\nLɔlɔ̃ Deto Si Rut Ðe Fia\n12, 13. Nu ka tae Naomi di be Rut kple Orpa natrɔ ayi woƒe aƒewo me ke menye be woadze ye yome o, eye aleke nyɔnu eveawo wɔ nui gbã?\n12 Esi ahosi etɔ̃awo nɔ Moab ɖem ɖe megbe la, Naomi gatsi dzi ɖe nu bubu aɖe ŋu vevie. Enɔ ɖetugbui eve siwo nɔ mɔa zɔm kplii la ŋu bum, eye lɔlɔ̃ si woɖe fia eya kple viaŋutsuawo la nɔ susu me nɛ. Medi be yeadzi fukpekpe ɖe edzi na wo o. Ne wogblẽ wo denyigba ɖi hedze eyome la, kpekpeɖeŋu kae wòate ŋu ana wo le Betlexem?\n13 Mlɔeba Naomi gblɔ na wo be: “Mitrɔ, eye mia dome ame sia ame negbugbɔ yi dadaa ƒe me! Yehowa ave mia nu, abe ale si mieve mía kple ame kukuawo nui ene!” Eɖee fia hã be yele mɔ kpɔm be Yehowa ana srɔ̃ŋutsu wo, ne woagadze agbea gɔme. Biblia gblɔ be: “Eye wòɖuɖɔ nu na wo; tete wofa avi sesĩe.” Nu si tae Rut kple Orpa ƒe dzi ku ɖe nyɔnu dɔmenyotɔ ɖokuitɔmadila sia ŋu la me kɔ ƒãa. Wo ame evea siaa nɔ egbɔgblɔ dzi nɛ be: “Míayi wò dukɔ gbɔ kpli wò boŋ!”—Rut 1:8-10.\n14, 15. (a) Nu ka gbɔe Orpa trɔ yi? (b) Aleke Naomi ƒo nya ɖe Rut nu be wòatrɔ le ye yome?\n14 Gake Naomi mena ta bɔbɔe o. Ete gbe ɖe edzi na wo be kpekpeɖeŋu boo aɖeke meli yeate ŋu ana wo le Israel o, elabena srɔ̃ mele ye si ne wòakpɔ ye dzi o, viŋutsuwo hã mele ye si ne woaɖe o, eye manya wɔ be woava su ye si hã o. Eɖee fia be ŋutete si mele ye ŋu be yeakpe ɖe wo ŋu o la nye vevesese na ye. Orpa se Naomi ƒe nyawo gɔme. Eƒe ƒometɔwo le Moab, dadaa hã le afi ma, eye aƒe hã li si me wòanɔ. Ekpɔe be Moab nɔnɔ ade ye dzi wu. Ale wòtsɔ blanuiléle gbugbɔ nu na Naomi hetrɔ dze aƒe mɔ.—Rut 1:11-14.\n15 Ke Rut ya ɖe? Naomi ƒe nyawo ka eya hã. Gake nuŋlɔɖia gblɔ be: “Ke Rut ya ku ɖe eŋu.” Ðewohĩ Naomi gayi eƒe mɔzɔzɔa dzi hafi de dzesii be Rut le ye yome. Tete wògblɔ na Rut bena: “Kpɔ ɖa, atsuwòsi gbugbɔ yina eƒe dukɔ kple eƒe mawu gbɔ; gbugbɔ dze atsuwòsi yome!” (Rut 1:15) Naomi ƒe nyawo he míaƒe susu yi nya vevi aɖe dzi. Orpa metrɔ yina wo detɔwo ɖeɖe ko gbɔ o, etrɔ yina ‘eƒe mawuwo’ hã gbɔ. Kemos kple alakpamawu bubuawo subɔsubɔ dze eŋu. Nenemae wònɔ le Rut hã gomea?\n16-18. (a) Aleke Rut ɖe lɔlɔ̃ deto fiae? (b) Nu kae Rut ƒe kpɔɖeŋua fia mí tso lɔlɔ̃ deto ŋu? (Kpɔ nɔnɔmetata siwo me nyɔnu eveawo dze le hã.)\n16 Esi wo ame evea ɖeɖe susɔ ɖe mɔa dzi la, Rut ƒo nu kple Naomi ŋkume kple ŋkume, eye Rut ka ɖe edzi be dzimenya gblɔm yele nɛ. Elɔ̃ Naomi kple Mawu si Naomi subɔna la vevie. Eya ta Rut gblɔ nɛ be: “Mègaƒoe ɖe nunye be, magblẽ wò ɖi agbugbɔ le yowòme o! Ke boŋ afi si nàyi la, afi ma mayi; afi si nàtsi la, afi ma matsi; wò dukɔ anye nye dukɔ, eye wò Mawu anye nye Mawu; afi si nàku ɖo la, afi ma maku ɖo, eye afi ma woaɖim ɖo! Yehowa nefiam, eye wòagafiam ɖe edzi; negbe ku koe aklã mía dome!”—Rut 1:16, 17.\n“Wò dukɔ anye nye dukɔ, eye wò Mawu anye nye Mawu”\n17 Rut ƒe nyawo ɖe dzesi ale gbegbe be ƒe 3,000 aɖewo le eƒe ku megbe gɔ̃ hã la, amewo gahea susu yia nya mawo dzi. Nya mawo ɖe nɔnɔme nyoameŋu, si nye lɔlɔ̃ deto la fia kɔtɛ. Rut ƒe lɔlɔ̃a sẽ ŋu, eye wòde to ale gbegbe be aku ɖe Naomi ŋu ayi afi sia afi si wòayi. Ku koe ate ŋu aklã wo dome. Naomi ƒe dukɔ ava nye eya ŋutɔ hã ƒe dukɔ, elabena Rut lɔ̃ be yeagblẽ Moab ƒe nuwo katã, siwo dome mawuawo hã le, la ɖi. Rut mewɔ nu abe Orpa ene o, ke boŋ elɔ̃ tso dzi blibo me be Naomi ƒe Mawu, Yehowa, nanye ye hã yeƒe Mawu. *\n18 Eya ta wo ame evea ɖeɖe yi mɔ legbeea zɔzɔ dzi ɖo ta Betlexem. Akɔntabubu aɖe ɖee fia be mɔa zɔzɔ axɔ abe kwasiɖa ɖeka ene. Gake ɖikeke mele eme o be, wo ame evea woakpɔ akɔfafa tso wo nɔewo gbɔ.\n19. Aleke nèsusu be míate ŋu aɖe lɔlɔ̃ deto afia le míaƒe ƒomea me, le xɔlɔ̃wo dome, kple hamea me abe Rut ene?\n19 Egbea, ame geɖe xaa nu le xexea me godoo. Le míaƒe ɣeyiɣi sia si Biblia ɖɔ be “ɣeyiɣi sesẽ siwo me nɔnɔ sesẽ” me la, nya vɔ̃ vovovo siwo nana míexaa nu la tua mí. (2 Tim. 3:1) Eya ta lɔlɔ̃ deto si ɖe dzesi le Rut ŋu la gale vevie fifia ŋutɔ. Lɔlɔ̃ deto nye lɔlɔ̃ ƒomevi aɖe si nana ame kuna ɖe ehavi ŋu goŋgoŋ tamanamanae—enye nɔnɔme nyui aɖe si ɖea vi geɖe le xexe manyatalenu sia me. Ele be lɔlɔ̃ sia nanɔ srɔ̃tɔwo, ƒometɔwo, kple xɔlɔ̃wo si na wo nɔewo, eye míehiã lɔlɔ̃ sia le Kristo hamea hã me. (Xlẽ 1 Yohanes 4:7, 8, 20.) Ne míeɖea lɔlɔ̃ sia tɔgbi fiana la, ke míele Rut ƒe kpɔɖeŋu ɖedzesia srɔ̃m.\nRut Kple Naomi Va Ðo Betlexem\n20-22. (a) Aleke Moab-nyigba dzi nɔnɔ gblẽ nu le Naomi ŋui? (b) Ame ka gbɔe Naomi bui vodadatɔe be yeƒe fukpekpeawo tso? (Kpɔ Yakobo 1:13 hã.)\n20 Ame aɖe ate ŋu agblɔ be lɔlɔ̃ deto le ye si, gake eɖeɖefia koŋue nye nyaa. Mɔnukpɔkpɔ su Rut si azɔ be wòaɖe lɔlɔ̃ deto afia Naomi kpakple Yehowa, si nye Mawu si eya ŋutɔ tia be yeasubɔ la.\n21 Nyɔnu eveawo ɖo Betlexem mlɔeba. Enye kɔƒe aɖe si didi tso Yerusalem gbɔ kilometa 10 le anyiehe gome. Edze abe Naomi kple eƒe ƒomea xɔ ŋkɔ le du sue sia me kpɔ ene, elabena du bliboa katã se Naomi ŋkɔ be etrɔ gbɔ. Dua me nyɔnuwo lé ŋku ɖe eŋu hegblɔ bena, “Naomi enye esia?” Edze ƒãa be Moab nɔnɔ na eƒe dzedzeme trɔ, eye edze le eƒe mo kple eƒe ameti bliboa ŋu be eto vevesese kple nɔnɔme sesẽ geɖewo me.—Rut 1:19.\n22 Naomi ƒo nu tso dzigbãnya siwo tui la ŋu na ƒometɔ kple aƒelika siwo wògblẽ ɖi ƒe geɖewoe nye ema la. Edi gɔ̃ hã be woayɔ ŋkɔ Mara, si gɔmee nye “Veve” na ye ɖe Naomi, si gɔmee nye “Nye Dzidzɔ” teƒe. Naomi ƒe nu wɔ nublanui loo! Esusui be Yehowa Mawu gbɔe yeƒe fukpekpeawo tso, abe ale si Hiob, ame si nɔ agbe do ŋgɔ nɛ la, hã se le eɖokui me ene.—Rut 1:20, 21; Hiob 2:10; 13:24-26.\n23. Nu ka ŋue Rut te ŋugbledede le, eye ɖoɖo kae le Mose ƒe Sea me na ame dahewo? (Kpɔ etenuŋɔŋlɔa hã.)\n23 Esi nyɔnu eveawo gava le agbea gɔme dze ge le Betlexem la, Rut le tame bum azɔ le ale si wòawɔ akpɔ eya ŋutɔ kple Naomi dzii la ŋu. Ese be wowɔ ɖoɖo lɔlɔ̃tɔe ɖe ame dahewo ƒe nuhiahiãwo gbɔ kpɔkpɔ ŋu le Se si Yehowa de na eƒe dukɔ Israel la me. Woɖe mɔ na wo be woage ɖe agblewo me le nuxaɣi ahanɔ nuxalawo yome afɔ nuku siwo wogblẽ ɖi eye woaxa esiwo le boto kple dzogoewo dzi hã. *—3 Mose 19:9, 10; 5 Mose 24:19-21.\n24, 25. Esi wòdzɔ be Rut va do ɖe Boas ƒe agble me la, nu kae wòwɔ, eye aleke nukufɔfɔdɔa nɔ?\n24 Luŋeɣi ɖo. Le egbe ƒe ɣletigbalẽ nu la, anye April mee, eye Rut yi agbleawo dzi be yeakpɔ ɖa be ame kae aɖe mɔ na ye yeafɔ nuku siwo dzɔ ɖe anyigba le eƒe agble me hã. Nanetɔe la, eva do ɖe ŋutsu aɖe si ŋkɔe nye Boas, si nye anyigbatɔ hotsuitɔ aɖe la ƒe agble me. Boas nye Naomi srɔ̃ Elimelex, si megava li o la, ƒe ƒometɔ. Togbɔ be le Sea nu la, Rut kpɔ mɔ afɔ nukuwo le agblea me hã la, ebia mɔ le ɖekakpui si le nuxalawo nu la gbɔ. Esi wona mɔ Rut ko la, edze nukufɔfɔ gɔme enumake.—Rut 1:22–2:3, 7.\n25 Kpɔ Rut ɖaa le susu me esime wòle nuxalawo yome. Esi wotsɔ hɛ gobɛwo le luawo xam la, Rut hã bɔbɔ le wo yome hele esiwo dzɔ ɖi alo esiwo wogblẽ ɖi la fɔm le bablam tatata. Eyome efɔ wo yi afi si wòava ƒo wo le emegbe. Dɔa menɔ bɔbɔe o, exɔ ɣeyiɣi, eye wòsesẽ ɖe edzi esi ŋdɔ va nɔ ʋuʋum. Ke hã, Rut nɔ dɔ dzi, metɔna o, negbe ɖe wòdi be yeatutu fifia le ŋkume alo aɖu ŋdɔnu, ɖewohĩ le agbadɔ aɖe si wotu na dɔwɔlaawo la te.\nRut lɔ̃ faa be yeabɔbɔ ye ɖokui awɔ dɔ sesẽ atsɔ akpɔ woa kple Naomi dzi\n26, 27. Ame ka ƒomevie Boas nye, eye aleke wòwɔ nu ɖe Rut ŋui?\n26 Anɔ eme be Rut menɔ mɔ kpɔm be ame aɖe ade dzesi ye o, gake amewo de dzesii. Boas kpɔe, eye wòbia ɖekakpui si le ameawo nu be ame kae wònye hã. Boas, si nye ŋutsu si ƒe xɔse ɖe dzesi la, do gbe na eƒe dɔwɔlawo gblɔ bena: “Yehowa anɔ anyi kpli mi!” Wo dometɔ aɖewo anya nye apadɔwɔlawo alo amedzroviwo gɔ̃ hã, eye woawo hã wogblɔ nya mawo ke tsɔ ɖo eŋu nɛ. Ŋutsu sia si tsi wu Rut eye wòlɔ̃ Yehowa la tsɔ ɖe le eme na Rut abe via ene.—Rut 2:4-7.\n27 Boas yɔ Rut be “vinye,” eye wògblɔ nɛ be wòava nɔ nukuawo fɔm le yeƒe agble me, eye wòalé eɖokui ɖe yeƒe dɔlanyɔnuwo ŋu bene dɔlaŋutsuawo dometɔ aɖeke nagaɖe fu nɛ o. Ekpɔ egbɔ hã be Rut ɖu nu le ŋdɔnuɖuɣi. (Xlẽ Rut 2:8, 9, 14.) Gawu la, ekafui hede dzi ƒo nɛ. Aleke wòwɔ esiae?\n28, 29. (a) Aleke wonya Rut le nutoa mee? (b) Aleke wò hã nàte ŋu adi sitsoƒe le Yehowa gbɔ abe Rut ene?\n28 Esi Rut bia Boas be nu ka tae wòve ye, si nye amedzrovi la nu alea gbegbe ɖo hã la, Boas ɖo eŋu nɛ be yese nu tso nu siwo katã wòwɔ na lɔ̃xoa Naomi la ŋu. Anɔ eme be Naomi ƒo nu nyui tso Rut ŋu na Betlexem nyɔnuwo, eye Boas hã se eŋuti nya. Enyae hã be Rut va zu Yehowa subɔla, elabena egblɔ be: “Yehowa naɖo wò nuwɔwɔ teƒe na wò, eye fetu dedie le Yehowa, Israel ƒe Mawu, si ƒe aʋala te nèva sisi ge tso la, gbɔ na wò!”—Rut 2:12.\n29 Aleke gbegbe nya mawo ade dzi ƒo na Rut enye esi! Nyateƒee, Rut va be ɖe Yehowa Mawu ƒe aʋala te abe ale si ko xevi sue bena ɖe dadaa ƒe aʋala te henɔa dedie la ene. Eda akpe na Boas ɖe ale si wòde dzi ƒo nɛ ta. Eye wòyi dɔwɔwɔ dzi va se ɖe ɣetrɔ.—Rut 2:13, 17.\n30, 31. Nu kae míate ŋu asrɔ̃ tso Rut gbɔ ku ɖe fɔléle ɖe dɔ ŋu, ŋudzedzekpɔkpɔ, kple lɔlɔ̃ deto ɖeɖe fia ŋu?\n30 Xɔse si Rut ɖe fia la nye kpɔɖeŋu vavã na mí ame siwo katã dagbana le ɣeyiɣi sia si me ganyawo le sesẽm le la me. Rut mekpɔ mɔ be ame bubuwo nakpɔ ye dzi o, eya ta ekpɔ ŋudzedze ɖe dɔmenyo ɖe sia ɖe si wowɔ nɛ ŋu. Mekpe ŋu nɛ be wòawɔ dɔ sesẽ atsɔ akpɔ ame si wòlɔ̃ la dzi o, togbɔ be dɔa bia ɖokuibɔbɔ hã. Elɔ̃ faa wɔ aɖaŋu si woɖo nɛ ku ɖe ha nyui dede kpakple mɔ si nu wòawɔ dɔa le be wòanɔ dedie ŋu la dzi. Gawu la, eyi edzi nɔ ŋu ɖom ɖe Yehowa Mawu, Fofoa ametakpɔla, si nye sitsoƒe vavã nɛ la ŋu.\n31 Ne míesrɔ̃ kpɔɖeŋu si Rut ɖo ɖi le lɔlɔ̃ deto ɖeɖe fia, ɖokuibɔbɔ, kutrikuku kple ŋudzedzekpɔkpɔ ɖe nu ŋu gome la, míawo hã míava nye xɔse ƒe kpɔɖeŋu nyui ɖolawo na ame bubuwo. Gake aleke Yehowa kpɔ Rut kple Naomi dzii? Míadzro esia me le ta si kplɔe ɖo me.\nAgbalẽ Sue Si Woŋlɔ Aɖaŋutɔe\nWoɖɔ Rut ƒe agbalẽa be enye agbalẽ sue si woŋlɔ aɖaŋutɔe, si ŋu asixɔxɔ le. Woŋlɔ Ʋɔnudrɔ̃lawo ƒe agbalẽa, si ƒo nu tso nu geɖe wu ŋu la do ŋgɔ, eye emenyawo kpe ɖe mía ŋu míenya ɣeyiɣi si me nu siwo ŋu woƒo nu tsoe le Rut ƒe agbalẽa me la dzɔ. (Rut 1:1) Edze ƒãa be nyagblɔɖila Samuel ye ŋlɔ agbalẽ evea siaa. Ke hã, ne èle Biblia xlẽm la, ɖewohĩ àlɔ̃ ɖe edzi be afi si woda Rut ƒe agbalẽa ɖo le Biblia gbalẽwo dome la sɔ ŋutɔ. Ne èxlẽ nu tso aʋawɔwɔwo kple nuwo haha si ŋu woƒo nu tsoe le Ʋɔnudrɔ̃lawo ƒe agbalẽa me ŋu vɔ la, ke èva ɖo agbalẽ sue sia si ɖoa ŋku edzi na mí be Yehowa meŋlɔa ŋutifafame siwo le dagbadagbam le gbe sia gbe kuxiwo ta la be o la dzi. Lɔlɔ̃, nudzɔɖeamedzi, xɔse, kple nuteƒewɔwɔ ŋuti nufiame nyui, siwo ŋu viɖe le na mí katã la, le agbemeŋutinya kpui sia me.\n^ mm. 17 Eɖe dzesi be menye dzesideŋkɔ gbadza si nye “Mawu” koe Rut zã, abe ale si wòanɔ le dukɔ bubu me tɔ geɖewo gome ene o; ezã Mawu ƒe ŋkɔ ŋutɔŋutɔ Yehowa hã. Biblia gɔmeɖeɖe aɖe gblɔ be: “Agbalẽa ŋlɔla to esia dzi te gbe ɖe edzi be amedzrovi sia nye Mawu vavã la yomedzela.”—The Interpreter’s Bible.\n^ mm. 23 Se sia le etɔxɛ, eye ɖikeke mele eme o be, se sia tɔgbi menɔ afi si Rut tso va o. Ɣemaɣi la, blema Titina Ɣedzeƒetɔwo mewɔa nu ɖe ahosiwo ŋu nyuie kura o. Numekugbalẽ aɖe gblɔ be: “Ne nyɔnu aɖe srɔ̃ ku la, zi geɖe la, viaŋutsuwoe kpɔa edzi, ke ne viŋutsu mele esi o la, atsɔ eɖokui adzra kluvii alo wòanye gbolo, alo ku koe ava xɔ nɛ.”\nAleke Rut ɖee fia be yexɔ Yehowa Mawu dzi se?\nAleke Rut ɖe lɔlɔ̃ deto fiae?\nNu ka tae Yehowa lɔ̃ Rut?\nMɔ kawo nue nàdi be yeasrɔ̃ Rut ƒe xɔse le?\nƉoe Ɖe Amewo Ɖoe Ɖe Amewo “Afi Si Nàyi La, Afi Ma Mayi”\nRut—“Afi Si Nàyi La, Afi Ma Mayi”\nƉoe Ɖe Amewo Ɖoe Ɖe Amewo Srɔ̃ Woƒe Xɔse


Fia Viwò Ale Si Wòaɖu Eɖokui Dzi | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nEdze abe viwò si xɔ ƒe ade menya naneke tso ɖokuidziɖuɖu ŋu o ene. Ne ekpɔ nane si dzroe la, edina be yeƒe asi nasu edzi enumake! Ne edo dɔmedzoe la, edoa ɣli sesĩe. Eya ta èbiaa ɖokuiwò be ‘alea koe ɖeviwo wɔa nuia? Ðe wòava ɖe asi le nɔnɔme siawo ŋu ne eva tsia alo ɖe ɣeyiɣia de be mafia ale si wòaɖu eɖokui dzia?’\nEgbea amewo megatea ŋu ɖua wo ɖokui dzi o. Agbalẽnyalagã David Walsh gblɔ be: “Le xexe si ɖea mɔ ɖe nu sia nu ŋu me la, ɖeviwo kple tsitsiawo siaa sea nya si dea dzi ƒo na ame gbe sia gbe be wòawɔ nu si dze eŋu. Aɖaŋuɖola siwo si susu nyui le kple esiwo dia viɖe le ame ŋu siaa ɖoa aɖaŋu ɣesiaɣi be ame nawɔ nu sia nu si dzroe.” *\nÐokuidziɖuɖu fiafia ɖevi kaba le vevie. Le numekuku aɖe si xɔ ɣeyiɣi didi aɖe me la, numekulawo tsɔ kpetike ɖekaɖeka na ɖevi siwo xɔ ƒe ene ƒe hatsotso aɖe, eye wogblɔ na wo be woate ŋu atiae be yewoaɖui enumake loo alo alala vie hafi aɖui, gake ne wolala vie la, woaɖo woƒe dzigbɔɖia teƒe na wo kple kpetike bubu ɖeka. Esi ɖeviawo wu sekɛndrisuku (lycée) nu la, ɖevi siwo ɖu wo ɖokuiwo dzi esi woxɔ ƒe ene wɔ dɔ nyuie le suku, eye le seselelãme kple hadomegbenɔnɔ gome la, wodzea agbagba wu wo tɔ siwo ɖu kpetikea enumake.\nÐokuidziɖuɖu mafiamafia ɖevi ate ŋu agblẽ nu geɖe. Numekulawo de dzesii be nu siwo me ɖeviwo tona kpɔa ŋusẽ ɖe woƒe ahɔhɔ̃ dzi. Agbalẽnyalagã Dan Kindlon ŋlɔ be: “Ne míewɔa vi na mía viwo la, míenaa wosrɔ̃a ale si woalala wòaɖo wo dzi, azi woƒe nudzodzrowo dzi, anɔ te ɖe tetekpɔ nu la wo o, tɔtrɔ siwo yia edzi le míaƒe ahɔhɔ̃ me si nana be ame tea ŋu nɔa te sesĩe la, masu ɖeviwo si o.” *\nÐo kpɔɖeŋu. Ðe wò ŋutɔ ètea ŋu ɖua ɖokuiwò dzia? Ne èle ʋu me le mɔ si dzi ʋuwo sɔ gbɔ ɖo la, ɖe viwòwo kpɔnɛ be èdoa dzikua, ɖe nètsoa ame bubuwo ŋgɔ le fiase mea, xɔa nya le amewo nu ne èle dze ɖom kpli woa? Aƒetɔ Kindlon yi edzi be: “Mɔ bɔbɔe si dzi míato akpe ɖe mía viwo ŋu woasrɔ̃ ɖokuidziɖuɖue nye be mía ŋutɔwo míaɖu mía ɖokui dzi.”—Biblia ƒe mɔfiame: Romatɔwo 12:9.\nFia viwò nu si ado tso eme ne meɖu eɖokui dzi o. Le eƒe ƒexɔxɔ nu la, fiae viɖe siwo ado tso eme ne eɖu eɖokui dzi kple nu siwo agblẽ ne meɖu eɖokui dzi o. Le kpɔɖeŋu me, ne viwò do dziku le esi ame aɖe mewɔ nu ɖe eŋu nyuie o ta la, na wòabia eɖokui be: ‘Ðe wɔɖenui akpɔ kuxia gbɔ loo alo agblẽe ɖe edzia? Ðe mɔ bubu aɖe li si dzi woato akpɔ kuxia gbɔ, ɖewohĩ axlẽ nu tso ɖeka va se ɖe ewo be dzikua nu nafaa? Ðe wòanyo be woadzo le teƒea?’—Biblia ƒe mɔfiame: Galatiatɔwo 6:7.\nWɔ nu si ade dzi ƒo na viwò. Kafu viwòa ne eɖu eɖokui dzi le nane me. Na wòanya be manɔ bɔbɔe ɣesiaɣi be wòaɖu eƒe dzodzrowo dzi o, gake ne eɖu eɖokui dzi le nane me la, ke ele eɖem fia be yenye ame si li ke! Biblia gblɔ be: “Ame si meɖua eƒe dziku dzi o la le abe du si ŋu wogbã gli le wòtsi nuvo ene.” (Lododowo 25:28) To vovo na ema la, “ame si gbɔa ɖi dzi blewu la nyo wu kalẽtɔ.”—Lododowo 16:32.\nMiwɔ wɔwɔfia. Miwɔ wɔwɔfia aɖe si miayɔ be “Nu Kae Nàwɔ Le Nɔnɔme Sia Me?” alo “Tiatia Nyuiwo, Tiatia Gbegblẽwo” alo bubu aɖe. Midzro nɔnɔme siwo viwòa ate ŋu ado goe kple ale si wòawɔ nui la me, gblɔ ale si wòawɔ nui la nɛ—“nyuitɔ” kple “gbegblẽtɔ” siaa. Miwɔ nu ŋutɔŋutɔwo: Ne mielɔ̃ la, miate ŋu azã atividzĩwo, nutatawo, alo nu bubu siwo ana fefea navivi, eye nufiame nyuiwo nanɔ eme. Wò taɖodzinu nanye be nàkpe ɖe viwòa ŋu wòasrɔ̃ ale si wòaɖu eɖokui dzi tsɔ wu be wòanye ame si metea ŋu ɖua eɖokui dzi o.—Biblia ƒe mɔfiame: Lododowo 29:11.\nGbɔ dzi ɖi. Biblia gblɔ be: “Bometsitsi bla ɖe ɖevi ƒe dzi ŋu.” (Lododowo 22:15) Eya ta mègakpɔ mɔ be viwòa asrɔ̃ ɖokuidziɖuɖu le zãdodo ɖeka kple eƒe ŋukeke me o. Agbalẽ si nye Fia Nu Viwò Nyuie (si le Eŋlisigbe me) gblɔ be, “esia nye dɔ si woawɔ dzigbɔɖitɔe hena ɣeyiɣi didi, ɣeaɖewoɣi nuwo mayi nyuie o, gake mègana ta o.” Ke hã wò agbagbadzedzewo mazu dzodzro o. Agbalẽa gblɔ kpee be: “Anɔ bɔbɔe na ɖevi si tea ŋu ɖua eɖokui dzi la be wòagbe ne wodo atikevɔ̃ɖi zazã ɖe egbɔ esime wòxɔ ƒe wuieve alo ne wodo gbɔdɔnyawo ɖe egbɔ esime wòxɔ ƒe wuiene.”\n^ mm. 6 Etso agbalẽ si nye, Gbeɖe: Nu Si Tae Wòhiã Be Ðeviwo Katã Nasee Kple Mɔ Siwo Dzi Dzilawo Ato Agblɔe me. (Ele Eŋlisigbe me.)\n^ mm. 8 Etso agbalẽ si nye, Ne Nu Nyuiwo Sɔ Gbɔ Akpa—Vihehe Be Wòaɖɔ Ʋɔ Le Xexe Si Ðea Mɔ Ðe Nu Ŋu Me. (Ele Eŋlisigbe me.)\n“Migana alakpanuwɔwɔ aɖeke nanɔ miaƒe lɔlɔ̃ la me o.”—Romatɔwo 12:9.\n“Nu si ame ƒãna la, esia kee wòaŋe.”—Galatiatɔwo 6:7.\n“Bometsila dudua eƒe seselelãme katã kɔna ɖi, Ke nunyala léa enu tufafatɔe.”—Lododowo 29:11.\nKAFU VIWÒA NE EÐE NƆNƆME NYUI FIA\nÐevi suewo kura gɔ̃ hã ate ŋu asrɔ̃ ale si woaɖu wo ɖokuiwo dzi. Agbalẽ si nye Dzidzime Sia (si le Eŋlisigbe me) gblɔ be: “Ne wò kple viwò mieyi fiase me eye wòle avi fam sesĩe be nàƒle kpetike na ye, eye nèƒlee nɛ la, ke èle efiam be avifafa nye mɔ nyui si dzi wòato be nu sia nu si dim wòle la nasu esi. Ɣebubuɣi ne ele nane dim la, afa vi sesĩe elabena enya be emae na yeƒe asi su nu si dim yenɔ la dzi va yi. Ke fiae boŋ be ne eɖe nɔnɔme nyui aɖe fia la yeawɔ nu nyui aɖe nɛ. Dzila geɖewo wɔa wo vi si le avi fam ƒe didiwo dzi nɛ, elabena wosusui be emae ana eƒe dzi nadze eme alo womedi be yewoate nu si dim ɖevia le lae o. Ema wɔwɔ boŋ afia be èle nu geɖe tem ɖevia. Ne èkafu viwòa esime wòɖe nɔnɔme nyuiwo fia la, ekema èle ale si wòaɖu eɖokui dzi ahanɔ agbe si sɔ le amewo dome la fiamee.”\nNu ka tae ɖokuidziɖuɖu le vevie, eye aleke míawɔ wòasu mía si?


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Myanmar Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Thai Turkish Ukrainian\nALƆ̃DƆDƆKUXIWO li tso blema ke. Tso keke ƒe alafa atɔ̃lia D.M.Ŋ. me la, dɔla aɖe si nɔ Persia-fia Axasweros ƒe fiasã me ŋlɔ bena, “fia la tsi zãdomadɔlɔ̃e” le zã aɖe me.—Ester 6:1.\nEgbea la, esesẽna na ame miliɔn nanewo be woadɔ alɔ̃ nyuie. Rubens Reimão, Braziltɔ alɔ̃dɔdɔŋutinunyala bibi aɖe gblɔ be, alɔ̃madɔmadɔ dɔléle zu kuxi na xexeame nɔla 35 le alafa me. * Ðk. David Rapoport, amesi le Alɔ̃madɔmadɔ Dɔléle Ŋuti Nusrɔ̃ƒe si le New York Yunivɛsiti gblɔ le alɔ̃madɔmadɔ dɔléle ŋu be enye “dɔvɔ̃ aɖe si va li tso ƒe alafa sia ƒe gɔmedzedze.”\nNusi gagblẽ nyaa ɖe edzi enye be, alɔ̃madɔmadɔ dɔléla geɖe menya be eƒe dɔ lém yewole o. Numekula siwo le Dukɔa ƒe Yunivɛsiti si le São Paulo, Brazil gblɔ be, ame 3 le alafa me pɛ ko wote ŋu kpɔna wolɔ̃na be yewole alɔ̃madɔmadɔ dɔ lém. Wo dometɔ geɖe tsɔ zãdomadɔlɔ̃e be enye agbenɔnɔ ƒe akpa aɖe eye wowɔna dɔ̃ hetsia dzodzoe le ŋkeke me.\nNe Alɔ̃dɔdɔ Zu Kuxi\nNe amewo mlɔ anyi le ŋutifafa me gake wò ya nèle mimlim le aba dzi gaƒoƒo geɖe, eye wò ŋkuwo ʋu ɖi la, enyea nusi medoa dzidzɔ na ame kura o. Ke ha ɣeaɖewoɣi ƒe alɔ̃madɔmadɔ si nɔa anyi ŋkeke ʋɛ aɖewo bɔ ŋutɔ, eye zi geɖe la nuteɖeamedzi kple agbe ƒe hloloetsotsowoe henɛ vɛ. Gake ne alɔ̃madɔmadɔ va tsi ame si la, anye be seselelãme alo dɔléle aɖe gbɔe wòatso, eye ahiã vevie be woabia atikewɔlawo ƒe kpekpeɖeŋu.—Kpɔ aɖaka si le etame.\nÐe wòanye be èle alɔ̃madɔmadɔ dɔ léma? Ne èɖo biabia siwo le axa 16 ŋu vɔ, eye nèkpɔ be alɔ̃madɔmadɔ kuxi le ŋuwò la, dzi megaɖe le ƒowò o. Enyanya be yehiã na kpekpeɖeŋu fia be èɖe afɔ vevi aɖe le alɔ̃madɔmadɔ kuxia gbɔ kpɔkpɔ me xoxo. Geraldo Rizzo, amesi nye Braziltɔ lãmenuseseŋutinunyala gblɔ be, woate ŋu akpɔ alɔ̃madɔmadɔ dɔléla 90 le alafa me ƒe kuxia gbɔ dzidzedzetɔe.\nGake hafi woate ŋu ada dɔa tututu la, ehiã be woanya nusi tututue le alɔ̃madɔmadɔ dɔlélea hem vɛ. Alɔ̃dɔdɔ dodokpɔ mɔnu aɖe si woyɔna be polysomnogram, wɔ akpa vevi aɖe le dzesidede ame geɖe ƒe alɔ̃madɔmadɔ dɔléle kple egbɔ kpɔkpɔ kaba ŋu—Kpɔ aɖaka si le ete.\nNusiwo koŋ hea alɔ̃madɔmadɔ si tsia ame si vanɛ na ame tsitsiwo dometɔ ɖekae nye ƒanono. Ne emlɔ ame aɖe si noa ƒa gbɔ kpɔ la, àkpɔe be enye kuxi blibo. Ƒanono ate ŋu anye gbɔgbɔtsixe ƒe ame ƒo tsitsi le alɔ̃ me ɣeyiɣi kpui aɖe ƒe dzesi, si me amea ƒe vehlo me yatoƒe xena vie eye wònana amea metea ŋu gbɔa ya wògena ɖe eƒe dzitodzitowo me o. Nu gbãtɔ siwo woawɔ atsɔ akpɔ gbɔgbɔtsixe ƒe ame ƒo tsitsi le alɔ̃ me ɣeyiɣi kpui aɖe ƒe dɔléle sia gbɔ dometɔ aɖewoe nye ame ƒe lolo dzi ɖeɖe akpɔtɔ, aha sesẽ tsitsri, kple atike siwo bɔbɔa lãmekawo tsitsri. Dɔa dala bibiwo aŋlɔ atike tɔxɛwo alo azã aɖu ŋuti dɔwɔnuwo alo yagbɔmɔ̃ si agbɔ ya blewu to nu me na wò. *\nLe dɔlélea ƒe sesẽtɔwo me la, ahiã be woako vehloa, glãa, aɖea, alo ŋɔtia ahatrɔ asi le eŋu be ya nate ŋu ayi ɖe eme agado bɔbɔe ne amea le gbɔgbɔm.\nÐeviwo hã ate ŋu alé alɔ̃madɔmadɔ dɔlélea. Alɔ̃madɔmadɔ ƒe dzesiwo ate ŋu adze le suku—siwo alɔ agbalẽmanyamanya, mavomavo le ame ɖokui me, kple susu ƒe nuŋumanɔmanɔ ɖe eme—si ɖewohĩ ana woabui madzemadzee be momadzeanyi gbɔe wòtso.\nÐevi aɖewo gbea alɔ̃dɔdɔ eye wodina boŋ be yewoadzi ha, aɖo dze, alo aɖo to gliwo—alo awɔ nu bubu ɖesiaɖe le esi teƒe be woamlɔ anyi. Wowɔa ameŋkumenu sia ɖewohĩ be yewo dzilawo ƒe susu nanɔ yewo ŋu. Gake le go aɖewo me la, ɖevi anɔ vɔvɔ̃m be yeamlɔ anyi le drɔ̃e baɖabaɖa siwo sinima dziŋɔwo kpɔkpɔ, ŋutasẽnuwɔnawo sese, alo dzrewɔwɔ siwo yia edzi le aƒeme edziedzi nana wòkuna ta. Gake dzilawo ate ŋu akpe ɖe wo ŋu woaƒo asa na kuxi siawo ne wona ŋutifafa kple lɔlɔ̃ le aƒea me. Eme kɔ ƒã be ele be woabia ɖɔktawo ƒe kpekpeɖeŋu ne dɔa meka ɖe eme o. Ðikeke mele eme o be alɔ̃dɔdɔ nyuie le zã me hiã na ɖeviwo abe alesi wòhiã na ame tsitsiwo hã ene.\nAlesi Woawɔ Adɔ Alɔ̃ Nyuie le Zã Me\nƑe alafa nanewo enye esia wokpɔe be alɔ̃dɔdɔ nyuie le zã me medzɔna le eɖokui si o. Alɔ̃dɔdɔ nyuie lɔ nu geɖe ɖe eme wu dzimaɖitsitsi kple nuteɖeamedziwo dzi ɖuɖu ko. Nusiawoe nye nuwɔna siwo nana wodɔa alɔ̃ nyuie.\nNuwɔna vevi siwo nana wodɔa alɔ̃ lɔ nusiwo míewɔna le agbe me ɖe eme. Esiawo dometɔ aɖewoe nye kamedede edziedzi le ŋkekea ƒe ɣeyiɣi nyuitɔ me. Kamedede le ŋdi alo ŋdɔ ate ŋu ana alɔ̃ natsɔ ame le anyimlɔɣi. Gake kamedede le ɣeyiɣi si gogo anyimlɔɣi ate ŋu agblẽ alɔ̃ me.\nSinima wɔdɔɖeamedziwo alo nyatakaka wɔnukuwo xexlẽ hã ate ŋu akpɔ ŋusẽ ɖe ame ƒe alɔ̃dɔdɔ dzi. Hafi nàmlɔ anyi la, anyo be nàxlẽ nusiwo nana ame ƒe dzi dzea eme, aɖo to ha si faa dzi na ame, alo ale tsi gbɔgblɔe.\nAlɔ̃dɔdɔ ŋuti nunyalawo gblɔ be, be nàmla wò susu ɖe alɔ̃dɔdɔ ŋu bia be nàmlɔ anyi ɖe aba dzi dzaa ne èdi be yeadɔ alɔ̃. Esesẽna na amesiwo ɖua nu, srɔ̃a nu, wɔa dɔ, kpɔa television, alo wɔa video fefewo ne wole aba dzi be woadɔ alɔ̃.\nAme ɖokui mamlã be woate ŋu adɔ alɔ̃ wòasu ame hã lɔ ŋkuléle ɖe míaƒe nuɖunyawo ŋu ɖe eme. Togbɔ be aha sesẽwo te ŋu naa alɔ̃ tsɔa ame hã la, woate ŋu agblẽ alɔ̃ me. Ele be woatsri kɔfi, tii, kokoo, kple nunono bubu siwo wotsɔ bisi wɔe nono le zã me elabena wokpɔa ŋusẽ ɖe ŋutilã la dzi. Gake nusiwo nye mango, anagote, akɔɖu, persimmon, deɖɔmee ƒe tu me, mɔli, ayi memie aɖewo, alo azi ƒomeviwo ɖuɖu nana lãmetsi si woyɔna be serotonin dzina ɖe lãme na ame eye wòate ŋu ana woadɔ alɔ̃ bɔbɔe. Gake de dzesii: Nu kpekpe ɖuɖu le zã me hafi amlɔ anyi te ŋu gblẽa alɔ̃dɔdɔ me abe alesi dɔmeɣi tsɔtsɔ mlɔ anyi gblẽa nui ene.\nAbe alesi ko nusiwo míewɔna hafi mlɔa anyi le vevie ene la, nenema kee afisiwo míemlɔna hã le vevie. Xɔ si me fa nyuie, si me tsyɔ̃ eye toɣli-ɖeɖe mele o, kple esi me beli kpakple suɖui si bɔbɔ nyuie le la nana wodɔa alɔ̃ nyuie le zã me. Ne nɔnɔmewo sɔ nyuie alea la, ne mèkpɔ nyuie o la, fɔfɔ ŋdi kura azu dɔ. Gake nenɔ susu me na wò be aba dzi tsitsi fũ wu alesi hiã le kwasiɖanuwuwuwo gɔ̃ hã ate ŋu agblẽ nu le wò alɔ̃dɔɣi ƒe ɖoɖo ŋu, eye wòana alɔ̃dɔdɔ nasesẽ na wò le zã si akplɔe ɖo me.\nGodoo la, màɖoe koŋ agblẽ nu le wò ŋutinu vevi aɖeke ŋu o. Alɔ̃dɔdɔ hã le vevie nenema ke, eye wònye agbemenuhiahiã aɖe si dzi mele be woaŋe aɖaba aƒu o. Ne èbu eŋu kpɔ la, míezãa míaƒe agbenɔŋkeke ƒe akpa etɔ̃lia na alɔ̃dɔdɔ. Ðe nàte ŋu ana wò alɔ̃dɔdɔ nanyo ɖe edzia? Nukatae màdze egɔme le egbezã me o!\n^ mm. 3 Alɔ̃madɔmadɔ dɔléle nye alesi womekpɔa alɔ̃ dɔna nyuie o.\n^ mm. 9 Dɔnɔa mlɔa anyi kple motsyɔnu sue aɖe eye wògbɔa ya si tso yagbɔmɔ̃a me toa kawo me. Ya sia nana vehlo me ʋuna ɖi eye wònana amea gbɔna nyuie.\n[Aɖaka/Nɔnɔmetata si le axa 15]\nNUSIWO KOŊ HEA ALƆ̃MADƆMADƆ DƆLÉLE VƐ\n▪ DƆLÉLEWO: Tsitsimedɔléle si nana ame ƒe susu mewɔa dɔ nyuie o; ɣeyiɣi kpui aɖe ƒe gbɔgbɔmasuame, si nana vehlomeyatoƒe xena ne wole alɔ̃ dɔm; sese le ame ɖokui me be nane le zɔzɔm le afɔ me na ame; ƒoƒodɔ; asi kple afɔ ƒe ƒoƒo enuenu, eye wònana wonyɔna ɣeaɖewoɣi le zã me; gbɔxi; dzidɔ kple atsidɔdɔ\n▪ TAGBƆDƆLÉLEWO: blanuiléle, dzimaɖitsitsi, dzidziƒoame, nutsiamesidɔ, ŋɔdzi ƒe fuɖename emegbe ƒe dɔlélewo\n▪ NUSIWO ƑO XLÃ AME: kekeli, toɣliɖeɖe, dzoxɔxɔ, fafa, beli si mesɔ na ame o, ame srɔ̃ ƒe mimli le aba dzi.\n▪ NU BUBU SIWO HENƐ VƐ: aha sesẽ nono fũ kple atikewo zazã ɖe mɔ gbegblẽ nu, atike aɖewo ƒe fuɖename\n[Aɖaka si le axa 15]\nALƆ̃MADƆMADƆ DƆLÉLE DODOKPƆ\nPolysomnogram nye dodokpɔ vovovo siwo wowɔna tsɔ léa ŋku ɖe ame ƒe alɔ̃dɔdɔ ŋuti ne amea mlɔ anyi ɖe teƒe nyuitɔ kekeake. Nu vevi siwo hiã na esia wɔwɔe nye esiwo gbɔna.\n▪ Ahɔhɔ̃dzidzemɔ̃—Mɔ̃ siae tana ahɔhɔ̃ ƒe dɔwɔwɔ si le abe elektrik ene eye wozãnɛ tsɔ dea dzesi alɔ̃dɔdɔ ƒe akpa vovovoawo kple woƒe agbɔsɔsɔme.\n▪ Ŋkuʋaʋãdzidzemɔ̃—Mɔ̃ siae wotsɔ wɔa numekuku le Ŋkuʋaʋã Kabakaba (REM) ƒe alɔ̃dɔɣi me.\n▪ Lãmekadzidzemɔ̃—Mɔ̃ siae wotsɔ léa ŋku ɖe glã gɔme kple afɔ ŋuti lãkusi ŋu le Ŋkuʋaʋã Kabakaba ƒe alɔ̃dɔdɔ me.\n▪ Akɔtadzidzemɔ̃—Mɔ̃ siae dzidzea dzi ƒe tsotso le zã bliboa katã me.\n▪ Yagbɔgbɔ ƒe Dzidzeme—Wote ŋu dzidzea alesi wogbɔa ya to ya si gena ɖe ŋɔti me kple nu me gadona kpakple alesi dɔme kple akɔta ʋãna ŋuti nuŋlɔɖiwo wɔwɔ me.\n▪ Ʋumenugbagbevidzĩ me nuwo kple ya si wogbɔna ƒe agbɔsɔsɔ—Wotsia mɔ̃ si woyɔna be oximeter ɖe amea ƒe asibidɛ ŋu tsɔ dzidzea ya si wògbɔna ƒe agbɔsɔsɔ le ʋukawo me.\n[Aɖaka si le axa 16]\nAleke wònɔa bɔbɔe na wò be nàdɔ akɔlɔ̃e le nɔnɔme siwo ŋu nya wogblɔ le ete me? Le dzidzenu si gbɔna zazã me la, te fli ƒo xla wò ŋuɖoɖowo, emegbe nàtsɔ dzesi siwo nèkpɔ aƒo ƒu.\n0 Màdɔ akɔlɔ̃e o\n1 Ana nàdɔ akɔlɔ̃e vie\n2 Àdɔ akɔlɔ̃ sẽ kple sẽ\n3 Ana nàdɔ akɔlɔ̃e godoo\na Nuxexlẽ le Anyinɔƒe 0 1 2 3\nb Television kpɔkpɔ 0 1 2 3\nc Anyinɔnɔ naneke mawɔmawɔ le dutoƒo, 0 1 2 3\nabe fefewɔƒe alo takpekpe aɖe ene\nd Ʋuɖoɖo azɔ mɔ tẽ hena gaƒoƒo ɖeka 0 1 2 3\ne Anyinɔnɔ kpoo le ŋdɔnuɖuɖu vɔ megbe 0 1 2 3\naha sesẽ manomano\nf Anyimɔmlɔ aɖi ɖe eme le ŋdɔ me 0 1 2 3\ng Nuƒoƒo na ame aɖe ne èle anyinɔƒe 0 1 2 3\nh Ne èle ʋu me eye ʋuwo xaxa ɖe mɔ dzi 0 1 2 3\nDzesi siwo nèkpɔ\n1-6: Mele be nàtsi dzi o\n7-8: Megblẽ fũ o\nEsi wu 9: Di ɖɔkta ƒe kpekpeɖeŋu\nEpworth Alɔ̃tsɔame ƒe Dzidzenu, si wowɔ le Stanford Yunivɛsiti, California, U.S.A. ƒe dzidzenu dzie wotui ɖo\nAlɔ̃madɔmadɔ ate ŋu ahe kuxiwo vɛ\nKamedede, nuxexlẽ, kple numeɖenu sue aɖe ɖuɖu ate ŋu ana woadɔ alɔ̃ nyuie\nAlesi Nàdɔ Alɔ̃ Wòasu Wò Nyuie\nƉoe Ɖe Amewo Ɖoe Ɖe Amewo Alesi Nàwɔ Wò Alɔ̃dɔdɔ Nanyo Ðe Edzi\ng03 4/8 axa 14-17


Nu Si Miawɔ Ne Fe Le Mia Ŋu | Nu Vevi Siwo Nana Ƒomewo Kpɔa Dzidzɔ\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Ossetian Polish Portuguese Romanian Russian Samoan Sepedi Serbian Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Twi Ukrainian Vietnamese Xhosa Zulu\nNu Si Miawɔ Ne Fe Le Mia Ŋu\nGiannis: * “Dɔ gblẽ nam esi ganyawo tɔtɔ le Greece, gake ɖe míedo ga hafi tu míaƒe aƒea, eye míegate ŋu nɔ fe si susɔ ɖe mía ŋu la xem o. Nyemegate ŋu nɔ alɔ̃ dɔm o le dzimaɖitsitsi ta.”\nKaterina: “Le ale si gbegbe míelɔ̃ míaƒe aƒea helé be nɛ ta la, nyemedi kura be míaʋu le eme o. Ale si míawɔ axe mía ŋu fewo na dzre ɖo mía kple Giannis dome zi geɖe.”\nFENYINYI ate ŋu ahe masɔmasɔwo ava ƒomewo me alo ana woagbã gɔ̃ hã. Le kpɔɖeŋu me, numekula Jeffrey Dew de dzesii be srɔ̃tɔ siwo nyi fe la megava kpɔa vovo ɖe wo nɔewo ŋu o, wowɔa dzre zi geɖe wu, eye dzi medzɔa wo tututu o. Nyahehe siwo ku ɖe fenyinyi kple gazazã ŋu la didina wu, ehea ɣlidodo ɖe ame ta kple asidodo ɖe ame nɔewo gbɔ vanɛ edziedzi, eye wògahea dzre bubuwo vanɛ. Eya ta mewɔ nuku o be ga ŋuti dzrehehewo nana srɔ̃tɔ geɖewo gbea wo nɔewo.\nAzɔ hã, fe gãwo nyinyi tea ŋu hea lãmesẽkuxiwo abe alɔ̃madɔmadɔ, taɖui, dɔmeɖui, dzidɔ kple blanuiléledɔ ene vanɛ. Srɔ̃nyɔnu aɖe si ŋkɔe nye Marta gblɔ be: “Fe si míenyi la na nu te ɖe srɔ̃nye Luís dzi ale gbegbe be alɔ̃dɔdɔ dzi koe wònɔna ŋkeke bliboa. Ŋutsu si ŋu meɖoa nu ɖo tso ɣeaɖeɣi ke la va zu wɔnamanɔŋutɔ.” Le ame aɖewo gome la, nuteɖeamedzia wua tsɔtsɔ na wo. Le kpɔɖeŋu me, nyadzɔdzɔdɔwɔƒe si nye BBC News ka nya ta be, nyɔnu aɖe si le India ƒe anyieheɣedzeƒe la wu eɖokui le esi fe siwo katã wònyi la va ɖo Amerika dɔlar 840 ta. Viawo ƒe kɔdzifewo xexe tae wòdo gaa ɖo.\nNu kae nàwɔ ne kuxiwo ɖo wò ƒomea me le fenyinyi ta? Na míadzro kuxi siwo dzea ŋgɔ srɔ̃tɔwo zi geɖe le gakuxiwo gbɔ kpɔkpɔ me kpakple Biblia me mɔfiame siwo ate ŋu akpe ɖe wo ŋu la me kpɔ.\nKUXI GBÃTƆ: Míebua fɔ mía nɔewo.\nLukasz gblɔ be: “Menɔ fɔ bum srɔ̃nye ɖe gagbegblẽ ta, eye eya hã gblɔ be ne ɖe nye dɔwɔɖuia nye esi tɔgbi wowɔna le ƒe bliboa me la, anye ne ga mahiã mí o.” Nu kae srɔ̃tɔwo ate ŋu awɔ be gakuxiwo nagade masɔmasɔ wo dome o?\nKuxia gbɔkpɔnu: Miwɔ ɖeka le gakuxiwo gbɔ kpɔkpɔ me.\nNe srɔ̃wò ɖeɖe ko gbɔe wòtso be mienyi fea hã la, dzikudodo ɖe eŋu maɖe vi o. Ðewohĩ ɣeyiɣi sia me koŋue wòahiã be miawɔ ɖe Biblia ƒe mɔfiame si dze le Efesotɔwo 4:31 la dzi, afi si gblɔ be: “Mina woaɖe ameléleɖedɔme kaɖikaɖi kple dɔmedzoe kple dziku kple ɣlidodo kpakple dzugbewo, ɖa le mia dome hekpe ɖe nu gbegblẽ wɔwɔ ɖe sia ɖe ŋu.”\nMikpɔ kuxia gbɔ le esi teƒe be mianɔ fɔ bum mia nɔewo. Srɔ̃ŋutsu aɖe si ŋkɔe nye Stephanos gblɔ tso ale si wo kple srɔ̃a wowɔ nu aduadui ŋu be: “Míede dzesii be mí ame evea siaa ƒe kuxie.” Nuwɔwɔ aduadu alea wɔ ɖeka kple Lododowo 13:10 me nyawo, afi si gblɔ be: “Dadala dzre sɔŋ ko wòhena vɛ; ke nunya le ame siwo nana woɖoa aɖaŋu na wo la dome.” Le esi nàɖe mɔ dada nawɔe be nàte kpɔ be yeakpɔ gakuxiwo gbɔ le ɖokuiwò si teƒe la, mi ame evea miƒo nu tso eŋu anukwaretɔe ahakpɔ egbɔ ɖekae.\nMia viwo hã ate ŋu akpe asi ɖe mia ŋu. Edgardo, si nye vifofo aɖe si le Argentina, gblɔ tso ale si eƒe ƒomea kpɔ nya aɖe gbɔe ŋu ale: “Vinyeŋutsuvi la di be míaƒle gasɔ na ye, gake míegblɔ nɛ be ga meli o. Míetsɔ gasɔ aɖe si nye etɔgbuia tɔ la nae ɖe gasɔ yeye teƒe, eye ekpɔ dzidzɔ ɖe edodo ŋu ŋutɔ. Esia na mekpɔ ale si nuwɔwɔ aduadu le ƒomea me le vevie.”\nTE MƆNU SIA KPƆ: Midi ɣeyiɣi miaƒo nu tso gakuxia ŋu faa le tufafa me. Lɔ̃ ɖe vodada ɖe sia ɖe si nànya wɔ la dzi. Le esi mianɔ nu ƒom tso nu si dzɔ va yi ŋu teƒe la, midze agbagba mialɔ̃ ɖe gɔmeɖose siwo ŋu dɔ miawɔ le ganyawo gbɔ kpɔkpɔ me la boŋ dzi.—Psalmo 37:21; Luka 12:15.\nKUXI EVELIA: Ne edze abe manya wɔ be miado le fe me o.\nEnrique gblɔ be: “Meva ɖu agba le dɔ si wɔm menɔ la me, eye ganyawo ƒe tɔtɔ si do mo ɖa le Argentina la hã va gblẽ nyaa ɖe edzi. Eyome eva hiã be woawɔ dɔ na srɔ̃nye le kɔdzi. Mese le ɖokuinye me be nyemate ŋu axe fe si le ŋunye la avɔ akpɔ o. Ðeko menɔ abe nudzodzoe si tsi yiyiɖɔ me ene.” Ga si Brazil ŋutsu aɖe si ŋkɔe nye Roberto de dɔ aɖe me la katã fiã, eye wònyi fe le gadzraɖoƒe 12 sɔŋ ŋu. Egblɔ be: “Ŋu kpem ale gbegbe be nyemedi be mate ɖe xɔ̃nyewo ŋu o. Mese le ɖokuinye me be medo kpo nu.”\nNu kae nàte ŋu awɔ ne dzi ɖe le ƒowò alo dzitsinya le fu ɖem na wò alo ŋu le kpewòm le fe si nènyi ta?\nKuxia gbɔkpɔnu: Ðɔ ŋu ɖo le gazazã me.\n1. Wɔ ɖoɖo ɖe gazazã ŋu. Bu ga siwo katã nèkpɔna kple esiwo nèzãna le kwasiɖa eve me la ŋuti kɔnta, alo ne asɔ na wò wu la, nàbu ɣleti ɖeka tɔ. Ŋlɔ ho si nègblẽna ɖe nu siwo ŋu mèzãa ga ɖo edziedzi o, abe adzɔxexe kple awudodo ene la hã ɖi, eye nàbu akɔnta akpɔe ɖa be le mama dedie nu la, ho nenie yia nugbe ɣleti sia ɣleti hã.\n2. Dzi ga si nèkpɔna ɖe edzi. Àte ŋu adidi ɣeyiɣi si nètsɔna wɔa dɔe la ɖe edzi, nàwɔ dɔ siwo vana le ƒea ƒe ɣeyiɣi aɖewo me, nàfia nu sukuviwo le aƒe me, alo nàwɔ asinudɔ si ate ŋu ahe ga vɛ. Nuxlɔ̃ame: Ðɔ ŋu ɖo be màgaɖe mɔ dɔa naxɔ ɣeyiɣi si wòle be nàzã ɖe nu siwo le vevie wu ŋu, abe wò mawusubɔsubɔ ene, la le asiwò o.\nƑome bliboa nadi mɔ siwo dzi woato akpɔ gakuxia gbɔ\n3. Ðe gazazã dzi kpɔtɔ. Ƒle nu siwo hiã wò la ko, mègaƒle nuwo le esi wotsɔ wo ɖo asii ta ko o. (Lododowo 21:5) Enrique, si ŋu nya míegblɔ va yi la gblɔ be: “Enyo be nàgatsi klokloklo ɖe nuƒeƒle ŋu o, elabena esia akpe ɖe ŋuwò nànya nenye be nua hiã wò ŋutɔŋutɔ.” Aɖaŋuɖoɖo bubu aɖewo hãe nye esiawo.\nAƒe: Ne anya wɔ la, ʋu yi aƒe si ƒe xɔfetu mesɔ gbɔ boo o la me. Ðɔ ŋu ɖo le elektrikmɔ̃wo kple tsi zazã ŋu be wo ŋu fewo dzi naɖe akpɔtɔ.\nNuɖuɖu: Tsɔ ŋdɔnuɖuɖu ɖe asi tso aƒe me tsɔ wu be nàƒlee le gbɔ me. Wɔ ɖoɖo siwo wowɔ tsɔ ɖe nuɖuɖuwo ƒe asi dzi la ŋu dɔ. Joelma, si le Brazil, gblɔ be: “Ne meƒle atikutsetsewo kple amagbe siwo wotsɔ ɖo asi ɖe mɔ to la le ɣeyiɣi si me wòsusɔ vie woakpã la, woɖea edzi nam.”\nƲuɖoɖo: Dzrá ʋu siwo mehiã wò tututu o, eye nàlé be na esi le asiwò, tsɔ wu be nàdzrae ahaƒle esiwo va tsia dzi. Ðo ʋu le mɔ to alo nàto afɔ, le afi si wòanya wɔ le.\nNe èɖe wò gazazãwo dzi kpɔtɔ alea vɔ la, awɔe be nàte ŋu awɔ ga si susɔ ɖe asiwò la ŋu dɔ nyuie.\n4. Bu fe siwo nènyi ŋu kɔnta eye nàɖe afɔ. Gbã, le fe siwo katã nènyi gome la, bu deme si wòle be nàxe, gatia, nu si adzɔ ne mèxe fea ɖe ɣeyiɣi dzi alo xee ɖe ɖoɖo nu o kple nenye be ɣeyiɣi si wòle be nàxe fea de gbɔ edzi. Lé ŋku ɖe agbalẽ si wowɔ ɖe gadodoa dzi la me nyawo ŋu nyuie, elabena gadola aɖewo tea ŋu flua ame. Le kpɔɖeŋu me, habɔbɔ aɖe si doa ga na ame le United States (États-Unis) la gblɔ be gadodoa ƒe alafa memama 24 koe nye demea, evɔ gaa ƒe teƒe ene kple edzivɔ boŋue.\nEyome de ŋugble le ɖoɖo si nu nàxe fe siwo le ŋuwò la ŋu. Mɔnu ɖekae nye be nàxe fe si ƒe demea sɔ gbɔ wu la gbã. Mɔnu bubu hãe nye be nàxe fe klukluklui siwo kpɔtɔ ɖe ŋuwò la gbã, elabena ne fe siwo wòahiã be nàxe ɣleti sia ɣleti la le ʋɛ wu la, esia ate ŋu ana dzi naɖo ƒowò. Ne ehiã be nàxe deme gãwo ɖe ga si nèdo dzi la, ɖewohĩ àte ŋu ado ga si bia deme sue aɖe ko xexe la atsɔ axe fe ma woe.\nMlɔeba la, ne manya wɔ be nàxe fe siwo le ŋuwò o la, kpɔe ɖa be anya wɔ be nàƒo asia kple ame siwo ŋu nènyi fea le hã. Àte ŋu abia be woana ɣeyiɣi geɖe wu ye alo be woaɖe demea dzi. Ame siwo gbɔ nèdo gaa le la ate ŋu alɔ̃ gɔ̃ hã be yewoaɖe wò fea dzi nenye be àte ŋu axe ga si kpɔtɔ ɖe ŋuwò la katã zi ɖeka. Ne èle nu ƒom tso wò ganyawo ŋu na wo la, de bubu wo ŋu, eye nàto nyateƒe. (Kolosetɔwo 4:6; Hebritɔwo 13:18) Miwɔ agbalẽ ɖe nya sia nya si dzi mielɔ̃ ɖo la dzi. Ne womelɔ̃ ɖe susu si nèdo ɖa dzi o hã la, yi edzi nànɔ biabiam tso wo si be woatrɔ asi le gaa xexe ƒe ɖoɖoa ŋu na wò ne ehiã.—Lododowo 6:1-5.\nKe hã, le wò gakuxiwo gbɔ kpɔkpɔ me la, ele be nàkpɔ nuwo abe ale si tututu wole ene. Ðoɖo nyuitɔ kekeake gɔ̃ hã ate ŋu ado kpo nu le esi màte ŋu awɔ naneke tso nɔnɔme aɖewo ŋu o ta, elabena zi geɖe la, ga ‘toa aʋala hedzona yina dzi abe hɔ̃ ene.’—Lododowo 23:4, 5.\nTE MƆNU SIA KPƆ: Ne èwɔ ɖoɖo ɖe ale si miazã gae ŋu vɔ la, mi katã miɖo dze tso nu siwo miate ŋu awɔ atsɔ aɖe gazazã dzi akpɔtɔ alo adzi ga si ƒomea kpɔna ɖe edzi la ŋu. Ne miekpɔ ale si mia dometɔ ɖe sia ɖe lɔ̃ faa be yeakpe asi ɖe ɖoɖoa ŋu la, ana miawɔ nu aduadu ahakpɔ gakuxia gbɔ.\nKUXI ETƆ̃LIA: Fe si míenyi la ko ŋue míebuna.\nAgbagba si dzem miele be miaxe mia ŋu fewo la ate ŋu ana miagava nɔ vovo kpɔm ɖe nu siwo le vevie wu le agbe me la ŋu o. Ŋutsu aɖe si ŋkɔe nye Georgios gblɔ be: “Míaƒe kuxi gãtɔe nye be, nu siwo míawɔ atsɔ axe mía ŋu fewo la ko ŋue míekpɔa vovo ɖo. Míegava kpɔa vovo ɖe nu siwo le vevie wu la ŋu o.”\nKuxia gbɔkpɔnu: Ganyawo megaxɔ nɔƒe vevitɔ o.\nAte ŋu adzɔ be mia ŋu fewo xexe naxɔ ƒe geɖe, togbɔ be mianɔ agbagba dzem kpem hã. Ke hã, miawoe atia nu si miatsɔ aɖo nɔƒe vevitɔ esime fea gakpɔtɔ le mia ŋu. Le esi miatsi dzi ɖe gakpɔkpɔ alo ga ƒe anyimanɔmanɔ ŋu teƒe la, anyo wu ne miewɔ Biblia ƒe nuxlɔ̃ame sia dzi be: “Esi nunyiame kple nudodo le mía si la, nu siawo adze mía ŋu.”—1 Timoteo 6:8.\nŊudzedzekpɔkpɔ ɖe nu ŋu hea dzidzɔ vanɛ wu kesinɔnuwo ƒe ame si nɔnɔ\nNe nu siwo le mia si la dzea mia ŋu la, esia akpe ɖe mia ŋu “miakpɔ nu siwo le vevie wu la adze sii nyuie.” (Filipitɔwo 1:10) Ƒomedodo nyui si anɔ mia kple Mawu kpakple wò ƒometɔwo dome la hã le “nu siwo le vevie wu” la dome. Georgios, ame si ŋu nya míegblɔ va yi la gblɔ be: “Togbɔ be míexe mía ŋu fewo vɔ o hã la, menye ema ŋue míetsia dzi ɖo wu le agbe me o. Dzidzɔ le míaƒe srɔ̃ɖeɖea me fifia wu, le esi míeva le vovo kpɔm ɖe mía nɔewo, mía viwo kple nu siwo ku ɖe mawusubɔsubɔ ŋu la ta.”\nTE MƆNU SIA KPƆ: Ŋlɔ nu siwo ga mate ŋu aƒle o siwo le vevie na wò wu la ɖi. Eyome de ŋugble le ale si nàwɔ akpɔ vovo ɖe nu mawo dometɔ ɖe sia ɖe ŋu geɖe wu la ŋu.\nFenyinyi hea dzimaɖitsitsi vanɛ, eye tenɔnɔ ɖe enu bia nuwo tsɔtsɔ sa vɔe; gake miaƒe agbagbadzedzewo manye dzodzro o. Andrzej, si nye srɔ̃ŋutsu aɖe si le Poland, gblɔ be: “Srɔ̃nye da megbe na eƒe dɔwɔhati aɖe si do ga gbogbo aɖe. Eyome dɔwɔhatia si dzo. Esi mese nyaa la, masɔmasɔ ɖo mía dome.” Ke hã, Andrzej va gblɔ tso ale si wo kple srɔ̃a wokpɔ nyaa gbɔe ŋu be: “Le nyateƒe me la, míegava wɔ ɖeka wu tsã—menye le kuxia ta o, ke boŋ le ale si míewɔ nu aduadu le egbɔ kpɔkpɔ me ta.”\n^ mm. 17 Ne èdi be yeaxlẽ nu geɖe tso nya sia ŋu la, kpɔ June 1, 2011 ƒe Gbetakpɔxɔ me nyati si ƒe tanyae nye “Ale Si Nànɔ Agbe Ðe Nu Si Le Asiwò Nu.” Yehowa Ðasefowoe tae.\nNu kae mate ŋu awɔ atsɔ akpe ɖe ƒomea ŋu be míado le fe me?\nAleke míawɔ be míagana fe si míenyi la nagblẽ srɔ̃ɖeɖea me alo wòanye nu si ŋu míetsia dzi ɖo wu o?\nDɔwɔɖui Kple Ga Ŋutifafa Kple Dzidzɔkpɔkpɔ Gazazã Nyuie Srɔ̃ɖeɖe Kple Ƒomegbenɔnɔ\nƉoe Ɖe Amewo Ɖoe Ɖe Amewo Nu Si Miawɔ Ne Fe Le Mia Ŋu


Biblia Ate Ŋu Ana Wò Srɔ̃ɖeɖe me Nanyo\nGbetakpɔxɔ—Tata Si Míesrɔ̃na | September 15, 2003\nGBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Ossetian Papiamento (Curaçao) Persian Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese\nSRƆ̃ÐEÐE—nya sia sese naa ame aɖewo ƒe susu yia nu dodzidzɔnamewo dzi. Gake dzivee wònyena na ame bubuwo ya. Srɔ̃nyɔnu aɖe fa konyi be: “Ðeko wòwɔna nam abe ɖe míegbe mia nɔewo le dzi me ene. Ewɔna nam be srɔ̃nye metsɔ ɖeke le eme nam o eye be metsi akogo ɣeawokatãɣi.”\nNukae naa ame eve siwo ka atam va yi be yewoalɔ̃ yewo nɔewo ahade asixɔxɔ yewo nɔewo ŋu ƒe nya va tia wo nɔewo alea gbegbe? Nusiwo gbɔ wòtso dometɔ ɖekae nye nusiwo srɔ̃ɖeɖe bia la manyamanya. Atikewɔwɔ ŋuti nuŋlɔla aɖe gblɔ be: “Ðeko míeƒoa ta ɖe eme naneke kura manyamanya tso eŋui.”\nNumekuku aɖe si Rutgers Yunivɛsiti si le New Jersey, U.S.A., ƒe nusrɔ̃ha si nye [Amerika] Dukɔa me Srɔ̃ɖeɖe Ŋuti Numekuha wɔ la ɖo kpe edzi be nyateƒee, ame ʋɛ aɖewo koe nya nu le srɔ̃ɖeɖe ŋu. Numekuha sia ƒe tatɔwo ŋlɔ bena: “Amesiwo ŋu woku nu me le la dometɔ geɖe nye amesiwo dzilawo ƒe srɔ̃ɖeɖe me dzidzɔ menɔ o alo wo dzilawo gbe wo nɔewo. Wonya alesi tututu srɔ̃ɖeɖe si me menyo o le, gake womenya alesi srɔ̃ɖeɖe si me nyo ya le o. Nusi ko wo dometɔ aɖewo te ŋu gblɔ le srɔ̃ɖeɖe si me nyo ŋu enye, ‘mele abe dzinyelawo tɔ ene o.’”\nÐe Kristotɔwo vo tso srɔ̃ɖekuxiwo mea? Ao. Le nyateƒe me, ehiã be woana nuxlɔ̃ame sia si le tẽ la ƒe alafa gbãtɔ me Kristotɔ aɖewo be ‘womegadi be woatu yewo’ ɖa le yewo srɔ̃wo ŋu o. (Korintotɔwo I, 7:27) Edze ƒã be kuxi aɖewo anɔ ame madeblibo eve ƒe srɔ̃ɖeɖe ɖesiaɖe me godoo, gake nusi akpe ɖe mía ŋu li. Srɔ̃ŋutsuwo kple srɔ̃nyɔnuwo ate ŋu ana woƒe srɔ̃ɖeɖe me nanyo ɖe edzi ne wotsɔ Biblia ƒe gɔmeɖosewo wɔ dɔe.\nEle eme baa be menye srɔ̃ɖegbalẽ koŋ ye Biblia nye ya o. Gake esi wònye srɔ̃ɖeɖe Gɔmeɖoanyila la ƒe gbɔgbɔe ʋã amewo woŋlɔe ta la, míate ŋu akpɔ mɔ be gɔmeɖose siwo le eme akpe ɖe mía ŋu. Yehowa Mawu gblɔ to nyagblɔɖila Yesaya dzi be: “Nye Yehowa, wò Mawu, enye amesi fia nusi nyo na wò la wò, nyee akplɔ wò to mɔ, si dzi nato la. Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.”—Yesaya 48:17, 18.\nÐe lɔlɔ̃ si nɔ mia kple srɔ̃wò dome tsã nu va le tsitsima? Ðe nèsena le ɖokuiwò me be yexaxa ɖe srɔ̃ɖeɖe si me lɔlɔ̃ mele o mea? Nyɔnu aɖe si ɖe srɔ̃ ƒe 26 enye esia gblɔ be: “Veve si wosena ne ame ƒe srɔ̃ɖeɖe va zu alea la wu gbɔgblɔ. Enɔa ame me ɣesiaɣi le afisiafi.” Le esi nàtsɔe be yeƒe srɔ̃ɖeɖea do kpo nu kura teƒe la, nukatae màɖoe kplikpaa be yeawɔ nane tso eŋu o? Nyati si kplɔe ɖo afia srɔ̃ŋutsuwo kple srɔ̃nyɔnuwo alesi Biblia ƒe gɔmeɖosewo ate ŋu akpe ɖe wo ŋu be woƒe srɔ̃ɖeɖe me nanyo le nu vevi aɖe koŋ me—eyae nye le kuku ɖe wo nɔewo ŋu me.\nƉoe Ɖe Amewo Ɖoe Ɖe Amewo Biblia Ate Ŋu Ana Wò Srɔ̃ɖeɖe me Nanyo\nw03 9/15 axa 3\nAlesi Nàwɔ Wò Srɔ̃ɖeɖe Nali Ke\nWoƒe Agbenɔnɔ Tsã Kple Fifia—Alesi Biblia Trɔ Ŋutsu Siae\nDzeɖoɖo Tso Gbɔgbɔmenuwo Ŋu Tua Ame ɖo\nNukata Wòle Be Míado Gbe Ða Madzudzɔmadzudzɔe?\n‘Nunyala Ƒe Se La’ Agbevudo Wònye\nMartin Luther Amea Ŋutɔ Kple Nusi Wògblẽ Ði\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 15, 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 15, 2003\nGBETAKPƆXƆ—TATA SI MÍESRƆ̃NA September 15, 2003